Dowladda Ingiriiska oo Faransiiska u qabatay 48 saac inuu dib uga laabto aagga kalluumaysiga ee lagu muransan yahay | Star FM\nHome Caalamka Dowladda Ingiriiska oo Faransiiska u qabatay 48 saac inuu dib uga laabto...\nDowladda Ingiriiska oo Faransiiska u qabatay 48 saac inuu dib uga laabto aagga kalluumaysiga ee lagu muransan yahay\nBoqortooyada Britain ayaa maanta dowladda Faransiiska u qabatay muddo 48 saacadood oo ay dib uga laabanayso aagga kalluumaysiga ee ay labadan dowladood isku khilaafsan yihiin.\nIngiriiska ayaa sheegay in haddii aynan sidan dhicin uu qaadi doono tallaabo sharciyeed taasoo loo arkayo mid muran dhanka ganacsiga ah oo soo kala dhex galay labadan dowladood ee ugu dhaqaalaha wanaagsan qaaradda Yurub u beddeli karto khatar.\nToddobaadkii hore ayaa waxaa cirka isku shareeray muranka dhanka kalluumaysiga ah ee labadan dal waxayna xukuumadda Paris ku hanjabtay cunaqabatayn laga billaabo 2-da bisha 11-aad oo maanta ah, tani oo carqaladaynayso arrimaha ganacsiga.\nTallaabooyinka ay suuragalka tahay inay qaado Paris waxaa ka mid ah kordhinta baaritaannada xadduudaha, hubinta fayo dhowrka badeecadaha ka yimaada Britain iyo ka mamnuucidda maraakiibta Ingiriiska qaar ka mid ah dekedaha Faransiiska.\nXoghayaha arrimaha dibadda ee Britain Liz. Truss ayaa warbaahinta Sky News u sheegay inay Faransiisku ka laabtaan hanjabaadahooda haddii kale iyagoo isticmaalaya hababka ganacsiga Midowga Yurub ay tallaabooyin qaadi doonaan dhankooda.\nMar wax laga wadiiyay xilliga ay tahay inuu Faransiisku dib uga laabto aagha kalluumaysiga ee lagu muransan yahay ayuu Truss sheegay inay arrintaan tahay in la xalliyo 48 saac gudahood.\nDowladda Ingiriiska iyo Faransiiska ayaa tobanaan sano ku muransanaa dhulka kalluumaysiga hodonka ku ah ee ku xeeran xeebaha waqooyi balse khilaafkan cusub ayaa qarxay bishii sagalaad ee sanadkaan markii ay Paris ku eedaysay London inay ku guul dareysatay inay doomaha Faransiiska u qoondayso aag ku filan si ay uga kalluumaystaan aagga gaaraya ilaa 6-12 nautical miles ee xeebaha UK.\nDowladda Britain ayaa dhankeeda sheegtay inay ruqsadaha kalluumaysiga siin karto kaliya maraakiibta caddayn kara inay horay uga kalluumaysan jireen badahooda sababo la xiriira dalabka kalluumaysatada Ingiriiska oo walaac ka qaba inay maraakiibta Faransiisku tirtiraan faa’iidadooda.\nMadaxweynaha Faransiiska Emmanuel Macron iyo ra’iisul wasaaraha Britain Boris Johnson ayaa Axaddii uga wada hadlay xiisadda kalluumaysiga kulan ay ku yeesheen magaalada Rome ee dalka Talyaaniga halkaasoo ay ku kulmeen hoggaamiyeyaasha dallada G-20 balse waxay ku guul dareysteen inay wax xal ah ka gaaraan muranka taagan.\nXiriirka u dhexeeya xukuumadaha Paris iyo London ayaa xumaanayay tan iyo markii Britain ay codsatay inay isaga baxdo Midowga Yurub sanadkii 2016-kii.\nMurankaan ayaa waxaa suuragal ah inuu sababo in UK laga weeciyo martigalinta kulanka qaramada midoobay ee arrimaha cimillada kadib wada hadallada cimillada ee ka billowday magaalada Glasgow.\nIn kastoo kalluumaysigu kooban yahay marka la eego dhaqaalaha labadaan dal haddana wuxuu muhiimad weyn u leeyahay bulshooyinka labada dal ee ku nool dhulka xeebaha ah kuwaasoo sheegay inuu kalluumaysiga sharci darrada ah uu khatar ku yahay noloshooda.\nPrevious articleIn ka badan 100 waddan oo ku heshiiyay badbaadinta keymaha\nNext articleGuddoomiyaha Laikipia oo soo dhaweeyay amar ka soo baxay taliyaha guud ee booliska dalka


Falan-qayn: Kulankii golaha shacabka ee maanta oo u baaqday kooram la’aan xili baarlamanku fasax jiray 23 cisho – Kalfadhi\nKulankii golaha shacabka baarlamanka federaalka ah ee Soomaaliya ay maanta ku yeelan lahaayeen magaalada Muqdisho ayaa u baaqday kooram la’aan, sida uu ku waramayo weriyaha Kalfadhi ee golaha.\nGudoomiyaha golaha shacabka Maxamed Mursal Sheikh Cabdiraxmaan ayaa sheegay in fadhigu uu baaqday kooramka oo aan dhamayn. Wuxuu xildhibaanada maqan ka codsaday in ay shaqada yimaadaan.\nKulankan ayaa looga hadli lahaa xeerka iibka qaranka ee hore golaha loogu qaybiyay.\nGolaha shacabka ayaa fasax ku maqnaa muddo saddex iyo labaatan cisho ah, sababo la xiriira tobankii dambe ee bisha rammadaan oo qaarkood ay cimor aadeen iyo fasaxa maalmaha ciidda.\nSiddeed cisho ka hor ayaa guddiga joogtada ahi shaaciyeen wakhtiga ay dib u bilaabanayaan hawlaha kalfadhiga shannaad ee baarlamanka, waxayna xiligaas isla qaateen maanta in baarlamanku soo shaqo galo.\nXildhibaan Guuleed Cayduruus oo ka tirsan golaha shacabka ayaa saxaafadda u sheegay in guddoonka looga baahan yahay in ay xeer hoosaadka waafajiyaan xubnaha baarlamanka ee shaqada ka maqan fasax la’aan.\nKalfadhigan oo furmay 27 maarso isla markaasna socday ilaa 22kii Maajo oo ah markii ay baarlamanku fasaxa kooban galeen waxaa u qabsoomay 12 kulan oo keliya waxaana ka baaqday 11 kale, inta badan kulamadu waxay u baaqanayeen kooramka oo aan buuxisamin.\nGolaha shacabka oo ku kala aragti duwan qaabka looga hadlayo dilka 10 qof loogu geystay Gaalkacyo


Wararkii ugu dambeeyay Dil ka dhacay Degmo ka tirsan Koonfur Galbeed – Mareeg.com somalia, World News and Opinion.\nFaah faahino dheeraad ah ayaa kasoo baxaya kooxo hubeysan oo saakay duleedka degmada Xudur ee Xarunta Gobolka Bakool ku dilay Sarkaal ka tirsanaa Ciidanka Maamulka Koonfur Galbeed Soomaaliya\nSarkaalka ayaa waxaa la sheegay in la toogtay, xili uu ku sugnaa duleedka Xudur, ayan dileen rag dhalinyaro ah oo ku hubeysnaa Bastoolad, isagoona u geeriyooday rasaas qeybaha sare ee jirka uga dhacday.\nCiidamo ka tirsan kuwa Maamulka Koonfur Galbeed ayaa tegay goobta uu falku ka dhacay, iyagoona qaaday Meydka Sarkaalka, waxaaan halkaas ka baxsaday ragii ka dambeeyay falka.\nAl-shabaab warar ay ku faafiyeen barahooda dhinaca Internet-ka ayaa waxaa ay sheegteen Mas’uuliyada dilka, iyagoona tilmaamay inay dileen Sarkaal lagu magacaabi jiray Yuusuf Shig-shigoow.\nSidoo kale Shabaabka ayaa waxaa ay intaas kusii dareen in Sarkaalka uu ahaa duwihii Ciidamada dowladda Federaalka Soomaaliya ee ku sugan degmooyinka Ceelbarde iyo Xudur ee Koonfur Galbeed.\nSaraakiisha Ciidamada dowladda iyo kuwa Koonfur Galbeed ayaan weli ka hadlin dilkii saakay ka dhacay duleedka degmada Xudur, waxaana dilkaas uu kamid noqonayaa dilal horey uga dhacay gudaha degmadaas.\nDiyaarad siday Sirdoonka Emiraatka Carabta iyo wasiiro Puntland ah oo la hor-istaagay


Xaliimo Yarey: Waa lala Wareegay Howsheenii - iftineducation.com\niftineducation.com – Iyadoo muddo 8-bilood ah ay ka harsan tahay xilliga la filayo in Soomaaliya ay doorasho ka qabsoonto ayaa guddiga doorashooyinka qaran uu ka digayaa in wali aan la sameyn sharcigii doorashooyinka ee qeexi lahaa hanaanka loo marayo doorashada 2016.\nXaliimo Ismaaciil Ibraahim “Xaliimo Yarey”, oo ah guddoomiyaha guddiga doorashooyinka, ayaa hay’adaha dowladda Soomaaliya ku eedeysay inaysan guddiga doorashooyinka ku tix-gelin howshooda.\nXaliimo Yarey, oo kahor hadashay baarlamanka Soomaaliya, ayaa sheegtay in Madasha Wadatashiga Qaranka oo ay ku jiraan madaxda dowladda iyo kuwa gobollada ay la wareegeen howshii guddiga doorashooyinka qaranka.\nWaxa ay baarlamanka Soomaaliya ugu baaqday inuu u doodo sidii guddigan, oo ay ansixiyeen xildhibaannada, dib loogu soo celin lahaa maamulka howshii loo aas-aasay.\nXaliimo Yareey ayaa ka digtay in doorasho kasta oo Soomaaliya ka dhacda ay noqon doonto mid sharci darro ah, haddii aysan maamuleynin guddiga doorashooyinka qaranka.\nGuddiga Doorashooyinka oo eedeyn jeediyey\nWariyeheenna Jacfar Kuukay ayaa warbixintan Muqdisho nooga soo diray.\nSida ugu fudud ninka qalbigiisa loo kasbado daawo


G/Banadir kama shaqeeyo Amarka Wasaarada Amniga, waana u madax bannaan yahay xilligan Doorashada - Goobjooge.net: Somali News, Somalia news Analysis. G/Banadir kama shaqeeyo Amarka Wasaarada Amniga, waana u madax bannaan yahay xilligan Doorashada - Goobjooge.net: Somali News, Somalia news Analysis.\nG/Banadir kama shaqeeyo Amarka Wasaarada Amniga, waana u madax bannaan yahay xilligan Doorashada\nMaamulka Gobolka Banaadir ayaa sheegay xilliga Doorashada uu Gobolka Banaadir u madax bannaan yahay Amniga, isla amrkaana aysan ka shaqeynin amarrada Amniga Xukuumadda Federaalka.\nGuddoomiye ku-xigeenka Amniga G/Banaadir Cali Yare Cali, ahna taageere gaar ah oo saxiiib dhow la ah madaxweynaha muddo xileedkiisu dhammaaday Maxamed C/llaahi Farmaajo ayaa sheegay in Gobolka Banaadir uu la siman yahay magaalooyinka kale ee dalka ee aanay ka shaqeynin amarrada Wasaaradda Amniga.\n“Haddii waraaqada Wasaaradda Amniga aynan ka socon karin Bosaaso, Dhuusamareeb, Jowhar iyo Baydhabo ma jirto sabab culeys gaara loo saaro Gobolka Banaadir” ayuu yiri Cali Yare oo ku dooday inuu Gobolka u madax bannaan yahay amnigiisa iyo siyaasadiisa.\nArrintan ayaa imaaneysa iyadoo Wasaaradda Amniga iyo maamulka Gobolka Banaadir ay isku khilaafeen bannaanbax lagu taageerayo Ra’iisal wasaaraha, loogana horjeedo madaxweynaha oo la qorsheeyay inuu ka dhaco magaalada Muqdisho.\nMaamulka Gobolka Banaadir oo oo hoos taga Madaxtoyada Soomaaliya ayaa bannaanbax ku tilmaamay fowdo, amarna ku bixiyey in la joojiyo, halka ay fasaxday wsaaradda Amniga ay fasaxday, waxaana markii danbe soo dhex galay odayaasha dhaqanka oo xaaladda ku dhex jira.\nPrevious articleYaa ku guuleysan doona Xilka Guddoomiyaha Guddiga Doorashada FEIT..? (Farmaajo Vs Rooble)\nNext articleGuddiga Doorashada Somaliland oo shaaciyey Liiska Odayaasha soo xulaya Ergada 6 Kursi


Hay’adaha samafalka oo qaxootiga is-xilqaamayaasha ah uga faa’idaysanaya wanaajinta cunto qaybinta - Sabahionline.com\nHay’adaha samafalka oo qaxootiga is-xilqaamayaasha ah uga faa’idaysanaya wanaajinta cunto qaybinta Waxa qoray Bosire Boniface oo Wajeer jooga\nDareenka ka jira arrimaha ammaanka ayaa ku khasbay hay’adaha gargaarka in ay dib uga fakaraan habkii ay gargaarka uga qaybin lahaayeen xerada qaxootiga Dhadhaab.\nGuddiga is-xilqaamayaasha xerada Ifo oo kulan ka leh habkii cuntada loogu qaybin lahaa xerooyinka. [Bosire Boniface/Sabahi]\nQaxooti ku sugan xerada Ifo oo hay’adaha gargaarka ka qaadanaya agab aan cunto ahayn. [Bosire Boniface/Sabahi]\nKadib markii la qafaalay saddex ka mida shaqaalaha gargaarka bishii October 2011-kii, qalalaase ka dhacay xeryaha iyo hanjabaado is-daba-jooga oo ka yimid al-Shabaab, ayay hay’adaha samafalku waxa ay joojiyeen howlihii ay ka wadeen xeryaha, taas oo iyadu si wayn u saamaysay howlihii gargaarka bini’aadannimo, sida ay saraakiishu ugu warrameen Sabahi.\nSi kastaba ha ahaatee, marka dhinaca wanaagsan laga eego, duruufahaasi waxa ay abuureen fursad ay hay’adaha samafalku uga faa’idaystaan in ay ku dhiiri-galiyaan qaxootiga sidii ay u maareeyn lahaayeen qaar ka mida howlaha, sida uu sheegay afhayeenka Hay’adda QM ee Qaxootiga (UNHCR) ee Kenya Emmanuel Nyabera.\nSi looga faa’idaysto muruqa bulshada, hay’adaha safamalku waxa ay dhiseen guddiyo qaxooti ah kuwaa oo mas’uul ka noqonaya qaybinta gargaarka, ayuu yiri. Guddi kasta waxa uu ka kooban yahay ugu yaraan 20 xubnood, kuwaa oo ay iska soo xuleen isla bulshada qaxootiga ah. Xubnaha ka tirsan guddiyadu waa in ay qaxooti ahaan uga diiwaan-gashan yihiin xerada ay shaqada ka hayaan, isla markaana ay ku shaqeeyaan isxil-qaannimo.\nMarka la eego xerada Ifo, hay’adaha CARE International, Handicap International iyo Lutheran World Federation waxa ay haatan ku tiirsan yihiin guddiyadaas. Nyabera waxa uu sheegay in ay haatan Dhadhaab ka shaqeeyaan in ka badan 25 hay’ad samafaleed, kuwaa oo dhammaantood lagula taliyay in ay isticmaalaan guddiyadaas.\nNyabera waxa uu sheegay in qaxootiga loo xushay sidii ay u xiriirin lahaayeen dadaallada loogu jiro maaraynta qaybinta gargaarka, laakiin sidoo kale ay qaataan tababbarro la xiriira sidii ay ula xaali lahaayeen baahiyaha kale oo ka jira xerada, sida nadaafadda, waxbarashada, caafimaadka, ammaanka iyo biyaha.\nKa sakoow fududeynta qaybinta cunnada, guddiyadu waxa ay shaqaalaha hay’adaha gargaarka u soo gudbiyaan warbixinno waqtile ah kuwaa oo ay uga waramayaan xaaladda qaxootiga cusub iyo tan guud ee xerada.\nNyabera waxa uu Sabahi u sheegay in hay’adda UNHCR ay arrimaha isha ku hayso si looga fogaado isu-xaglin ku salaysan hayb qabiil. Shaqaale ka socda UNHCR-ta iyo hay’ado kale ayaa loo xilsaaray in ay guddiyada ku kormeeraan hannaanka ay u qaybinayaan cuntada iyo iyo agabyada kale ee aan cuntada ahayn.\nMustafa Khaliif Cabdi, oo la shaqeeya guddiga xerada qaxootiga Ifo, ayaa sheegay in ayan jir wax fursad ah oo wax lagu bi’iyo, bacdamaa ay guddiyada gacanta ka gaysanaya qaybinta gargaarka ay isticmaalayaan shuruudaha ay wax ku qaybiso UNHCR-ta.\nGuddiga uu ka tirsanyaha waxa uu mas’uul ka yahay in uu qoys kasta bishii laba jeer gaarsiiyo saddex kiilo oo bur ah, saddex kiilo oo gallay ah, 250 millilitir (rubuc litir) saliidda cunnada ah, 300 oo garaam oo salbuko ah iyo boorashka nafaqaysan.\nCabdi waxa uu sheegay in kooxa la midka ah guddigiisa ay kulan la qaateen hay’adaha ka howl-gala Ifo si ay u codsadaan tababar dheeraad ah.\nCabdi waxa uu Sabahi ku yiri, haddii ay hay’aduhu bilowgiiba wadashaqaynta la bilaabi lahaayeen guddiyada, waxa u suura-gali lahaa guddiyadaasi in ay markiiba buuxiyaan kaalinkii ay banneeyeen hay’adihii ka baxay xeryaha markii uu weerarku dhacay.\nGuddoomiyaha Degmada Dhadaab, Bernard Ole Kipury ayaa Sabahi u sheegay in ammaanka xeradu uu soo wanaagsanaaday isla markaana hay’adihii la baxay shaqaalahooda la waydiistay in ay dib u billaabaan shaqadoodii.\nTallaabooyin adag oo la qaatay tan iyo bishii January ayaa waxaa ka mida in ciidamo ammaan oo ilaaliya lagu daro shaqaalaha gargaarka marka ay dhex marayaan xerada. Ciidamada ammaanku waxa kale oo ay shaqaalaha ku ilaaliyaan xafiisyadooda iyo degaankooda, ayuu yiri Kipury. Ciidamada ammaanku waxa kale oo ay horay u soo rogeen bandoow aan waqti loo qaban si loo xakameeyo shaqaaqada.\nSafiirka Soomaaliya u fadhiya Kenya Maxamed Cali Nuur ayaa ammaanay shaqada ay hayaan guddiyada qaxootiga ee is-xilqaamay, laakiin waxa uu sheegay in adeegga caafimaadku u baahan yahay in loo helo shaqaale xirfadleyaal ah oo u tababaran howshaas.\n“Waanu ku faraxsan nahay in mas’uuliyadda lagu wareejiyay bulshada, laakiin waxa jirta baahi loo qabo shaqaale caafimaad oo aad u tababaran si ay wax uga qabtaan baahida dadka oo aan howshaas lagu sii dayn shaqaalaha caafimaadka ee bulshada,” ayuu Sabahi ku yiri.\nMaryan Xuseen Axmed oo ah hooyo 37-jir ah oo ku nool Ifo haysatana afar caruur ah, ayaa ammaantay dadaalka is-xilqaamayaasha. “Biloowgii, wax la yaab leh ayay nagu ahayd in dad qaxooti ah oo nala mida noo qaybiyaan gargaarka, laakiin waxa ay hayaan howl fiican, mana jirto sabab ay qaxootigu uga cowdaan,” ayay tiri.\nDhadhaab ayaa waxaa ku jira 463, 000 oo qaxooti ah, waxaanay ka kooban tahay xeryahaha qaxootiga ee: Ifo, Ifo II, Dhagaxley iyo Xagardheere.


DAAWO RW Rooble oo Hada Ka Hadlay Qaraxii uu Ka Badbaaday iyo dadkii ka dambeeyay qaraxa - Banaadisom\nHome Wararka Maanta DAAWO RW Rooble oo Hada Ka Hadlay Qaraxii uu Ka Badbaaday iyo...\nDAAWO RW Rooble oo Hada Ka Hadlay Qaraxii uu Ka Badbaaday iyo dadkii ka dambeeyay qaraxa\nRa’iisul Wasaaraha Soomaaliya Maxamed Xuseen Rooble ayaa ka hadlay qaraxii is-miidaaminta ahaa ee maanta ka dhacay garoonka Cabdullaahi Ciise ee magaalada Gaalkacyo, halkaasi oo lagu soo dhoweynayey ra’iisul wasaaraha.\nQaraxan ayaa waxaa sheegtay kooxda Al-Shabaab, oo war rasmi ah ku sheegtay in qaraxa uu fuliyeey qof is-miidaamiyey oo ka tirsanaa ciidankooda, islamarkaana bartilmaameedka qaraxa uu ahaa ra’iisul wasaare Rooble.\nRooble ayaa qoraal soo saaray ayaa tacsi tiiraanyo leh u diray ehelada iyo ummadda Soomaaliyeed ee ay ka baxeen Saraakiishii qaranka iyo dadkii shacabka ahaa ee ku shahiiday falkii argagixisadu galabta ka geysteen magaalada Gaalkacyo.\n“Waxaan dhammaantood Alle uga baryayaa in uu naxariistii janno ka waraabiyo, ehelkii iyo ummadda Soomaaliyeed ee ay ka bexeenna uu Samir iyo iimaan ka siiyo,” ayuu yiri ra’iisul wasaaraha.\nRa’iisul Wasaaraha ayaa sheegay in falkan argagixisadu ay ku beegsadeen saraakiisha iyo dadka rayidka ah in uu ka fog yahay naxariista, diinta iyo dhaqanka suubban ee ummadda.\n“Argagixisadii falkan geystay waxaan leeyahay, marnaba weerarradiinnu nama niyad jabinayaan, mana istaajinayaan geeddiga shacabka iyo dowladda Soomaaliyeed ugu jiraan nabad waarta iyo qarannimo xoog leh,” ayuu yiri.\nRa’iisul Wasaaraha ayaa ugu baaqay shacabka Soomaaliyeed in ay isku duubnaadaan, una midoobaan cadowgan u diiddan nabadda iyo horumarka.\nMadaxweynaha Soomaaliya Maxamed Cabdullaahi Farmaajo ayaa sidoo kale tacsi u diray qoysaska, ehelada shacabka iyo Saraakiisha Soomaaliyeed ee ku naf waayey qarixii argagixisanimo ee ka dhacay magaalada Gaalkacayo.\nQaraxan, ayaa waxaa la xaqiijiyey inay ku dhinteen ugu yaraan 10 qof, oo ay ku jiraan saraakiil iyo mas’uuliyiin sare, waxaana ku dhaawacmay tiro intaas ka badan. 5fdd11ab0b6c1\nPrevious articleDEG DEG RW Rooble oo Hada Qarax Ka Badbaaday Gaalkacyo iyo Dadkii Soo Dhaweynayay Qaarkood oo\nNext articleSaddex gabdhood oo shaqo ay ka hayeen warbaahinno Soomaaliyeed ku waayay sababo yaab leh (Warbixin)


Britain oo markii horraysay ansixisay Tallaalka Covid-19 | Berberanews.com\nHome CAAFIMAAD Britain oo markii horraysay ansixisay Tallaalka Covid-19\nLondon(Berberanews)-Boqortooyada Midowday ee (UK), ayaa noqotay dalkii ugu horeeyey aduunka ee ansixiya talaalka la doonayo in laga hortago xannuunka sida weyn aduunka u saamayeeyay ee coronavirus ee pfizer biontech vaccine.\nSidaana waxa shaaca ka qaaday Maamulaha dawooyinka ee Britain, MHRA, wuxuu xusay in tallaalka oo ilaa 95% noqonaya kahortaga cudurka Covid-19, uu badbaadinayo bulshada UK.\nBoqortooyada Ingiriiska, ayaa hore u haysatay dawooyin, iyadoo sida uu sheegay 800,000 lagu wado maalmaha soo socda inay soo gaadhaan ayuu yiri Pfizer.\nArrintan ayaa si weyn durba dooda uga dhex abuurtay bulshada dalka Britain, iyadoo ay jiraan su’aalo layska weydiinayo habka loo qaadanayo tallaalka COVID-19, ee Vaccine iyo saamaynta mustaqbalka ee nolosha dadka qaata, maadaama ay khuburada sayniska oo ay qaar baddan oo ka mid ah walaac ka muujiyeen, isla markaana dadkii lagu tijaabiyay tallaalka ay qaarkood mar kale la kulmeen xannuunka COVID-19.\nBritain, ayaa ka mid ah dalalka ugu baddan ee xannuunka COVID-19, sida weyn u saameeyeeyay, isla markaana uu galaaftay nolosha in ku dhow 75.000, tan iyo March, iyadoo tirada kiisaska xannuunku gaadhay 1.66 milyan.\nArbacdii maanta ayaa la sheegay in ay korodhay tirada dhimashada ayaa gaadhay 648 28 maalmood gudahood, halka laga diiwaan geliyey Boqortooyada Midowday Arbacadii maanta 16,170 kiis oo kale oo la soo sheegay.\nRaiisal wasaare Boris Johnson wuxuu ku booriyay shacabka in annay ku dhicin “rajo xumo ama ay ku dhacdo aaminaada caqliga xun ee ah in halgankeena uu dhamaaday”.ayuu yidhi.\nBoris Johnson, wuxuu sidaa ka sheegay shirkiisa jaraa’id ee Downing Street in, in kasta oo “iftiiminta raadinta sayniska” ay abuurtay tallaal shaqeynaya, haddana caqabado xagga saadka ah ayaa weli hadhay, ayuu raaciyay.\ningiriiska talaalka covid19\nTalaalka Covid19 ee Britain\nPrevious articleHargeysa oo lagu aasay Dufaacii Xulka Saaxil\nNext articleGolaha Baarlamaanka Iran oo ansixiyay sharci kor u qaadaya Nuclearka


Madaxweynaha Dowlada Soomaaliya Oo Safarkiisii Ugu Horeeyay Dalka Kaga Baxay Login with Facebook\nAli Muse Alixzaan Masjid Al-Taqwa Daarulcilimi Somali Sunah naseexo Baro Quraanka maQal iyo muQaal Cilmi Sh Maxamed Cabdi Umal addacwah Somali Quraan Qubacentre Boqolsoon Hanuun Aflax Madaxweynaha Dowlada Soomaaliya Oo Safarkiisii Ugu Horeeyay Dalka Kaga Baxay\nMadaxweynaha Dowlada Soomaaliya ayaa ka dhoofay Magaaladda Muqdisho iyadoona safarkiisii ugu horeeyay ee dhanka dibada ah uu aaday.\nMadaxweynaha ayaa diyaarad ka raacay garoonka diyaaradaha Muqdisho waxaana uu kusii jeedaa Dalka Uganda.\nXasan Sheekh Maxamuud ayaa u aaday Magaaladda Kampala ee Dalka Uganda inuu ka qeyb galo 50-sano guuradii kasoo wareegatay markii Dalka Ugandha ay qaateen xurnimada.\nInta uusan garoonka ka bixin ayuu Saxaafada lahadlay waxaana uu sheegay in Uganda lagu casuumay kana uu qeyb gali doono Munaasabada sanad guuradii 50-aad ee xoriyada Uganda.\nWaxaa safarkiisa ku wehliya xubno katirsan Dowladii waqtigeedu dhamaaday iyo mudanayaal kale oo Xildhibaano ah.\nWaa socdaalkii ugu horeeyay ee Madaxweyne Xasan Sh Maxamuud u kaga baxo dalka.Name Email Subject Comment 1000 Characters leftAntispam protection


Madaxweyne Xasan Sheekh oo gaaray magaalada Beledweyn (Sawiro) – STAR FM SOMALIA\nMadaxweyne Xasan Sheekh oo gaaray magaalada Beledweyn (Sawiro)\nMadaxweynaha Jamhuuriyadda Federaalka Soomaaliya mudane Xasan Sheekh Maxamuud ayaa goor dhow gaaray magaalada Beledweyne ee xarunta gobolka Hiiraan, iyadoo si weyn halkaasi loogu soo dhaweeyay.\nMadaxweynaha oo ay la socdaan mas’uuliyiin ka tirsan labada gole ee dowladda ayaa garoonka diyaaradaha magaalada Beledweyne ee Ugaas Khaliif ku soo dhaweeyay mas’uuliyiinta maamulka gobolka Hiiraan, iyo Wasiirka Arrimaha Gudaha Xukuumadda Federaalka Soomaaliya oo halkaasi ku sugnaa mudooyinka u dambeeyay.\nMadaxweynaha ayaa la filayaa in halkaasi kulamo uu kula qaato odayaasha dhaqanka iyo qeybaha kale duwana ee bulshada reer Hiiraan islamarkaana uu kala hadlayo arrimo kale duwan la xiriira xoojinta dowladnimada.\nRa’iisul Wasaare Cumar Cabdirashiid iyo wafdi uu hogaaminayay oo maalin ka hor ka soo laabtay Beledweyn ayaa kulamo uu la qaatay odayaasha dhaqanka Gobolka Hiiraan kala hadlay sidii dib loogu ambaqaadi lahaa shirka Maamul u sameynta Hiiraan iyo Sh/Dhexe ee gogoshiisa taalo Beledweyn.\nKulamadaas oo ahaa kuwo saacado badan qaatay ayaa markii dambe wax natiijo ah ka soo bixi waayeen, inkastoo Odayaasha dhaqanka Gobolka Hiiraan hordhigeen labo qodob oo kala ah in la qabto dib u heshiisiin iyo in gogosha lagu soo celiyo magaalada Beledweyn.\nUgaas Xasan Ugaas Khaliif ayaa beeniyay warar soo baxayay oo sheegayay in la isku afgartay kulamadaas, waxaana uu meesha ka saaray war ka soo baxay Wasiirka Warfaafinta oo ahaa in safarkii Ra’iisul Wasaaraha guul ku soo dhamaaday, isla markaana odayaasha ay aqbaleen inay Jowhar tagaan.\nWasiirka Arrimaha Gudaha iyo wafdi uu hogaaminayo ayaa wali ku sugan magaalada Beledweyn, kuwaasoo aan wali ku guuleysan inay xal ka gaaraan caqabadaha wali ka taagan shirka maamul u sameynta Hiiraan iyo Sh/Dhexe.\nLama oga sida uu Madaxweynaha ugu guuleysan doono safarkiisa labaad muddo labo bil gudahood oo uu ku tagi doono Beledweyn, iyadoo safarkiisii u dambeeyay aanu wax guul ah kala soo laaban, marka laga reebo in odayaasha dhaqanka ay shuruudo hor dhigeen.\nShirka Maamul u sameynta Hiiraan iyo Shabeellaha Dhexe oo 12-kii bishii Janaayo ka furmay magaalada Jowhar ayaa wali waxaa uu hakad uga jiraa diidmo iyo cabasho ka timid qaar ka mid ah Beelaha reer Hiiraan oo horay u saluugay saami qeybsigii beelaha ee nabadoonada soo xuleysa ergooyinka shirka.


Mowshin ka dhan ah maxkamadda sare Puntland oo lasoo jeediyay (akhriso) – Radio Daljir\nMowshin ka dhan ah maxkamadda sare Puntland oo lasoo jeediyay (akhriso)\nLuulyo 20, 2019 1:39 g 0\nXildhibaano ka mid ah golaha wakiilada Puntland ayaa kasoo saaray magaalada Garoowe ee caasumadda Puntland mowshin ka dhan ah maxkamadda sare Puntland oo ka kooban sagaal xubnood, kuwaasi oo lagu soo eedeeyey xil gudasho la’aan, caddaalad darro iyo musuqmaasuq.\nXildhibanada mowshinka ku saxiixan ayaa dalbaday isbadal degdeg ah oo guddiga lagu sameeyo.\nMaxkamadda sare Puntland ayaa ka kooban sagaal xubnood oo shan ka mid lagu soo saaro wareegto madaxwayne, halka afarta xubnood ee kalle laba ka mid ah ay ka yimaadaan bulshada iyo laba ka yimaada xildhibaanada Puntland.\nKufsiyo kadhacay deegaamada Puntland ayaa dadka ugu badan ay walaac ka muujinayeen garsoorka Puntland inuu gabay shaqadiisii.\nHoos ka akhriso mowshinka.\nDaljir & BBCMA: Baraarugga Haweenka – Taxanaha 17aad (Xaawo Axmed iyo Maxamed Xasan Dhalo – dhegayso|daawo)\nDiwaangalinta Mushariixinta Jubbaland oo kismaayo ka bilaabatay (Daawo)


David Alaba Oo U Cadeeyay Chelsea Iyo Real Madrid Booska Uu Doonayo In Uu Ka Ciyaaro\nHome Horyaalka Germalka David Alaba oo u cadeeyay Chelsea iyo Real Madrid booska uu doonayo...\nDavid Alaba ayaa lagu soo waramayaa inuu u cadeeyay kooxaha xiiseynaya inuu doonayo inuu ka ciyaaro qadka dhexe.\nCiyaaryahanka heerka caalami ee dalka Austria ayaa beeca xorta ah kaga tagi doona Bayern Munich xagaagan, iyadoo kooxo dhowr ah oo ay ku jiraan Chelsea iyo Real Madrid si xoogan loola xiriirinayaa adeegiisa.\nAlaba ayaa inta badan u shaqeeya sidii daafac bidix intii uu ku guda jiray xirfadiisa ciyaareed laakiin inta badan wuxuu u soo muuqday daafaca dhexe labadii xilli ciyaareed ee ugu dambeysay.\n28 jirkaan ayaa sidoo kale awood u leh inuu ka ciyaaro khadka dhexe, sida uu sheegayo Le Parisien , Alaba ayaa qorsheynaya inuu ku biiro koox damacsan inay u isticmaasho qadka dhexe.\nWarbixinta ayaa sheegeysa in xidiga reer Austrian-ka uusan meesha ka saari doonin inuu ka ciyaaro daafaca kooxda cusub oo uu ku biiro laakiin wuxuu mudnaanta siinayaa inuu ku biiro koox dooneysa inuu u ciyaaro khadka dhexe.\nManchester United iyo Paris Saint-Germain ayaa sidoo kale labaduba la sheegay inay ugaarsi ugu jiraan ninka sagaalka jeer ku guuleystay Bundesliga, kaasoo dhaliyay labo gool isla markaana diiwaan geliyay labo caawin 31 kulan oo uu u saftay Bayern xilli ciyaareedkan.\nPrevious articleLiverpool oo dayaarisay qiimaha ay ku dooneyso Xherdan Shaqiri’\nNext articleBarcelona oo guul ka gaartay Kooxda Sevilla Xili Lionel Messi uu Shabaqa soo taabtay


Cumar Filish oo u-gaarsi ku haya Beelo xilal laga siiyay gobolka Banaadir | Keydmedia\nCumar Filish oo u-gaarsi ku haya Beelo xilal laga siiyay gobolka Banaadir\nGuddoomiyaha gobolka ahna duqa Muqdisho Cumar Maxamuud Maxamed Filish ayaa wado qorsho uu meesha kaga saarayo xilalka Beelaha Daarood iyo Dir laga siiyay degmooyinka gobolka Banaadir, isagoona aaminsan in xilalkaan Beeshiisa leedahay, balse laga qaatay.\nMUQDISHO, Soomaaliya - Guddoomiyaha gobolka Banaadir ahna duqa Muqdisho Cumar Maxamuud Maxamed 'Cumar Filish' ayaa is bedel ku sameeyay qaar ka mid ah guddoomiyeyaasha degmooyinka Muqdisho, iyadoona isbedelkaas uu ahaa mid ku saleysan ugaarsiga qabiilo gaar ah oo xilal ka hayay degmooyinka gobolka sida ay ogaatay Keydmedia Online.\nGudoomiye Filish ayaa meesha ka saaray halkii degmo ay Beesh Direed gaar ahaan Jufada Biyomaal ku laheyd gobolka Banaadir, waxaana xilkaas loo magacaabay nin ka soo jeedo Beesha Abgaal ah gaar ahaan Kabaalle, islamarkaana xigto yihiin duqa Muqdisho.\nXilkaan ayaa waxaa horey u hayay Cabdiraxmaan Sayid Cali oo ahaa guddoomiyihii degmada Shibis marna soo noqday guddoomiyihii degmada Dharkeenley, waxaana xilka laga qaaday bishii April ee sanadkaan kadib markii lagu eedeeyay in uu ku kacay falal musuq ah iyo Boonooyin u wax isdaba marin ku sameeyay.\nArintaan ayaa waxaa ka carooday Odayaasha dhaqanka Beesha direed, iyagoona sheegay in ay Guddoomiyaha la xisaabtami doonaan.\nMacluumaad ay heshay Keydmedia Online ayaa sidoo kale sheegaya in haatan uu Cumar Filish wado qorsho uu meesha kaga saarayo xilka guddoomiyaha Beesha Daarood gaar ahaan Majeerteen ku leedahay gobolka Banaadir, waxaana xilkaas Beesha u metela Mahad Faarax Cabdulle oo ah guddoomiyaha degmada Cabdicasiis.\nGudoomiyihii hore ee gobolka Banaadir Taabit Cabdi Maxamed ayaa gudoomiyaal degmo ka siiyay gobolka Banaadir qabiilada Daarood iyo Dir, waxaana talaabadaasi u cuntami weysay Cumar Filish oo aaminsan in beeshiisa leedahay degmooyinkaasi beelaha kale la siiyay.\nSidii ay shacabka Muqdisho ka filayeen ma aanu noqon Cumar Filish.\nFarmaajo oo magacaabay Ra’iisul wasaare cusub\nWarar 17 September 2020 23:54


warkii.com » Solskjaer Oo Magacabaay Isbeddelka Ugu Weyn Ee Ku Dhacay Martial & Xirfadaha Ay Ka Siman Yihiin Rashford, Greenwood Iyo Anthony\nSolskjaer Oo Magacabaay Isbeddelka Ugu Weyn Ee Ku Dhacay Martial & Xirfadaha Ay Ka Siman Yihiin Rashford, Greenwood Iyo Anthony\nOle Gunnar Solskjaer ayaa aaminsan in weeraryahanka Anthony Martial uu isbeddel weyn ku dhacay qaab ciyaareedkiisa iyo shaqada uu u qabto Manchester United.\nWeeraryahanka reer France ayaa intii uu bilaabmay sannadka 2020 waxa uu horumar ka sameeyey gool dhalinta iyo qaabka uu ciyaartoyda kooxda ula shaqeeyo, iyadoo uu dhaliyey saddexlaydiisii ugu horreysay intii uu joogay Manchester United.\nRed Devils oo aan laga badin 17kii ciyaarood ee ugu dambeeyey tartamada oo dhan, waxay isla heleen saddexlay weerar ah oo ka caawiyey in afar ciyaarood oo isku xigta ay kooxdu dhaliso min saddex gool iyo ka badan.\nMartial iyo Marcus Rashford ayaa abuuray weerar halis ah, laakiin laacibka reer France waxa uu kali kusii ahaa afka hore intii uu Marcus maqnaa, waxaa se uu waxqabadkiisa ugu weyn yimid intii horyaalku dib u bilaabmay bishii hore isaga oo dhaliyey afar gool.\nSolskjaer oo ka hadlay qaab ciyaareedka Martial ayaa waxa uu magacaabay isbeddelka ugu weyn ee uu sameeyey laacibkani iyo wixii uu hore uga dalbaday oo uu kasoo baxay, waxaanu yidhi: “Aad ayaan ugu faraxsanahay Anthony. Waad Arkaysaa heerkiisa shaqo iyo dhismaha kubaddiisa. Waxa jirtay qiimayn aanu xili ciyaareedkii hore ku samaynay weeraryahannadayada, waxaanu dhab ahaantii kasoo baxay caqabadihii, isaga oo ka jawaabay su’aalihii shaqadiisa aan ka weydiiyey. Waa inaanu cadaadiska ka bilowno saddexdayada afka hore, waxaanu isagu taagan yahay heerkaas.”\nIntaas kaddib waxa uu Solskjaer u gudbay Rashfrod iyo Greenwood, waxaanu yidhi: “Marcus wali waa da’yar sidoo kalena horumar samaynaya. Dhamaan saddexdoodaba (Martial, Rashford & Greenwood), waxaad arkaysaa iyagoo kubadda isku-dhiibaya, dhalin karaya, jidh ahaan u loollamaya, isla markaana ordaya oo fursado u abuuraya kuwa kale. Waxaanu isku dayaynaa inaanu horumarino dhamaantood waqtigan; tani maaha shaqo maalin kaliya ah, ama shay mararka qaarkood ah, laakiin tani waa abuuritaanka caado wanaagsan.”\nManchester United oo Isniinta la ciyaaraysa waxay soo geli doontaa kaalinta afraad ee horyaalka Premier League, iyagoo hal dhibic ka sarrayn doona Chelsea oo guul-darro la kulantay toddobaadkan.


Minneapolis oo laga taageeray musharax Ubah Aden -\nMagaalada Minneapolis ee gobolka Minnesota ayaa waxaa lagu qabtay munaasabad balaaran oo lagu taageeray musharax Ubax Aden oo u tartamaysa Gudoonka Golaha Waxbarashada ee degmadda Takwila, magaalada Seatle, Washington.\nMunaasabaddan oo si wanaagsan loo soo agaasimay ayaa waxaa ka soo qayb galay qaar kamid ah Odeyaasha dhaqanka, aqoonyahano iskugu jira haween iyo rag, ganacsato, abwaano, qaar kamid ah hogaamiyeyaasha laga soo doorto gobolka Minnesota iyo waliba waxgarad kale oo dhammaantood musharax Ubax Adan u muujiyey taageero balaaran.\nMusharax Ubax Adan oo madasha ka hadashay ayaa u mahadcelisay dhamaan marti sharaftii ka soo qayb gashay munaasabadda musharaxnimadeeda lagu taageerayay. Ubax ayaa madasha ka jeediyay qudbad aad u qiimo badan oo ay uga hadashay sababta ku kaliftay in ay u tartanto Gudoonka Golaha Waxbarashada ee degmadda Takwila.\nUbax ayaa sheegtay in ay la imaan doonto matalaad dhab ah oo ay cod ugu noqonayso dhamaan carruurta wax ka barta dugsiyadda degmadda Takwila iyo waalidiinta. Ubax ayaa tiri, ” Sababta aan xilkan ugu tartamayo ma’aha in aan lacag raadinayo, kursigani ma aha meel ay lacagi iga soo galayso, waa masuuliyad iskaa wax u qabso ah”. Ubah oo hadlakeeda sii wadata ayaa sheegtay in ay in muddo ah qayb ka ahayd Gudigga Qoondaynta Maaliyadda iyo Gudigga la tallinta waalidka, balse ay ogaatay goobta go’aanka dhabta ah lagu qaaro ama isbeddelka saxda ah laga sameynkaro ay tahay Guddiga Gudoonka Golaha Waxbarashada ee ay u tartamayso.\nMusharax Ubax Aden ayaa iyaddu waano wanaagsan oo wax ku ool ah u soo jeedisay dadweynihii munaasabadda xaadirka ku ahaa iyo waliba dhamaan waalidiinta Soomaaliyeed. Sidoo kale Ubax ayaa sheegtay in waxbarasho dhab ah ay muhiim u tahay cunug walba, bulshadda Soomaaliyeed ee iyagu ku dhaqan degmadda Takwila in ay dhacdo in lagu riixo arrimo la xiriira luuqadda, dhaqanka iyo waliba diinta, sidaa daraadeedna ay muhiim tahay in ay bulshadeenu hesho cid meesha go’aamada lagu gaarayo u joogta.\nHaddaba munaasabaddan oo aan loo kala harin ayaa waxaa mid ah dadkii iyo mari sharaftii meesha ka hadlay, qudbaddo kala duwana ka jeediyey, Xildhibaan Ilhan Cumar, Gudoomiye Siyaad Cali, Musharax AK Hassan, Ubax Jaamac Biixi, Maxamed Wardheere, Musharax Abshir Cumar, Ayaan Ciise. Dhamaan dadkii munaasabada qudbadaha kala duwan ka jeediyey ayaa musharax Ubax ku amaanay karti, hogaan wanaag, aqoon iyo rabitaan dhab ah oo ay rabto in ay dadkeeda wax ugu qabato.\nWaxaa kale oo munaasabaddan heeso iyo gabayo ka qaaday qaar kamid ah abwaanadda iyo fanaaniinta Soomaaliyeed ee iyagu ku dhaqan gobolka Minnesota oo ay kamid yihiin Cabdulkadir Aargoos, C/Nasir Cali “Dhega dheere” iyo Gaaciye.\nDhallinyaradda aadka ugu xeel dheer ciyaaraha hiddaha iyo dhaqka ee ka socday Masxafka Hiddaha iyo Dhaqanka Soomaaliyeed ee uu saldhigiisu yahay magaalada Minneapolis ayaa iyaguna ciyaaraha hiddaha dhaqanka meesha ku soo bandhigay.\nDhamaan marti sharaftii nasiibka iyagu u yeeshay in ay ka qaybqaataan munaasabad balaaran ee lagu taageerayey musharax Ubax Aden oo u tartamaysa Gudoonka Golaha Waxbarashada ee degmadda Takwila ayaa balanqaaday in ay hiil iyo hooba la garab istaagayaan Ubax. Gaar kamid ah dadweyniihii goobta joogay ayaa iyagu Ubax u sheegay in ay diyaar u yihiin in ay magaalada Seatle tagaan oo ay Ubax albaabada u gargaraacan wakhtiga doorashaddu ay bilaabato.\nRelated Items:Featured, Somali community, Somali Minneapolis, U.S Election\nMinnesota Lawyer stands up to Trump Travel Ban to Keep Families Together


189 Al-Shabaab 'oo lagu dilay' weerar lagu qaaday goob ay ku shirayeen - Caasimada Online\nHome Warar 189 Al-Shabaab ‘oo lagu dilay’ weerar lagu qaaday goob ay ku shirayeen\nMuqdisho (Caasimada Online) – Militeriga dalka Uganda ee katirsan howlgalka AMISOM ayaa sheegay iney dileen 189 ka tirsan ururka Al-Shabaab kadib markii ay ku qaadeen weerar lama filaan ah, iyagoo ku shiraya xaafada Siigaale oo 100 KM kaga beegan Koonfur Bari caasimadda Muqdisho, kana tirsan gobolka Shabeellada Hoose.\nMiliteriga Uganda ayaa sheegay iney Shabaabka ku shirayeen meel howd ah, islamarkana ay burburiyeen gawaari Militeri oo kooxda ay leedahay iyagoo intaa ku daray in howlgallo kala duwan ay ka sameeyeen gobalka Shabeellada Hoose.\nWaxay intaas ku dareen inay howlgallada kusoo xireen Laba taliye oo Al-Shabaab ka tirsan, kuwaas oo, sida ay sheegeen, lagu wareejiyay ciidamada dowladda Soomaaliya.\nAfayeen u hadlay ciidamada Uganda oo lagu magacaabo Col. Deo Akiiki ayaa wakaaladda wararka ee AP u sheegay in wax khasaaro ah aysan gaarsiinin dad shacab ah balse ay dileen askar iyo xubno sar sare oo Al-Shabaab ka tirsan kadib markii ay ku weerareen hubka u dhaca daran doorig.\nMa jirto ilo madax banaan oo cadeynaya sheegashada khasaaraha faraha badan ee Al-Shabaab ka soo gaaray weerarka ay ku qaadeen ciidamada Uganda.\nCiidamada Nabad ilaalinta u jooga Soomaaliya ee ka socda Midowga Afrika (AMISOM) ayaa kaalin weyn horay uga qaatay in Al-Shabaab laga saaro magaalada Muqdisho iyo deegaanada ku dhaw dhaw.\nXigasho: Wakaaladda wararka ee AP


Apple waxay horey u haysatay xalka loogu talagalay bug safari laakiin waa inaan sugno cusboonaysiinta macOS | waxaan ka imid mac\nApple waxay horey u haysatay xalka dhiqlaha safari laakiin waa inaan sugno cusboonaysiinta macOS\nSaddex maalmood ka hor baylahnimada Safari ayaa soo shaac baxday taas oo u ogolaatay shabakad kasta in ay la socdaan dhaq-dhaqaaqa intarneedka browser-ka oo ay suurtogal tahay in ay go'aamiyaan aqoonsiga isticmaalaha. Nasiib wanaag, mid ka mid ah waxyaabaha lagu garto Apple ayaa ah inay si fiican wax ku ool u tahay hagaajinta dayacanka noocan ah. Waxaan hore u haysanay xalka, si kastaba ha ahaatee waxay u muuqataa in Ma heli doono qof walba ilaa wax cusub laga soo saaro.\nIndexedDB waa browserka API ay isticmaalaan daalacashada waaweyn ee shabakada sida kaydinta dhinaca macmiilka, oo ka kooban xogta sida xogta macluumaadka. Caadi ahaan, isticmaalka "siyaasad asal ah oo isku mid ah" waxay xaddidi doontaa xogta ay shabakad kasta geli karto oo inta badan ka dhigaysa in goobtu ay geli karto oo keliya xogta ay soo saartay, ee ma aha ta bogagga kale.\nXaaladda Safari 15 ee macOS, IndexedDB waxaa la ogaaday inuu ku xad-gudbay siyaasaddii asalka ahayd. Cilmi-baarayaashu waxay ku andacoonayaan in mar kasta oo shabakadu ay la falgasho xogtooda, xog cusub oo madhan ayaa la abuuray oo leh magac isku mid ah "dhammaan fareemooyinka kale ee firfircoon, tabs, iyo daaqadaha ee isla kalfadhiga browserka."\nSida laga soo xigtay a WebKit waxay ku ballanqaadeysaa GitHub, iyo sidoo kale sida lagu ogaaday dhexdhexaadiyaha gaarka ah ee MacRumors. Si kastaba ha noqotee, hagaajintu ma heli doonto isticmaaleyaasha ilaa Apple ay ku siidaayo cusboonaysiinta Safari ee macOS Monterey, iOS 15, iyo iPadOS 15.\nWadada buuxda ee maqaalka: Waxaan ka socdaa mac » Apple » Noticias » Apple waxay horey u haysatay xalka dhiqlaha safari laakiin waa inaan sugno cusboonaysiinta macOS\nAirPods 3 waxay helayaan cusboonaysiin cusub\nAnteenada Mac waxaa lagu cusboonaysiiyay shaashado cusub oo cajiib ah


Kismaayo News » Halkani waa Radio Kismaayo\nHalkani waa Radio Kismaayo\nKn: Sanadka markii uu ahaa 1943 dii ayaa raadiyihii ugu horeeyey ee uu qaran leeyahay laga furey Soomaaliya, waxaa lagu magacaabi jirey Radio Codka Goodirka, kaasoo markii dambe loo bixiyey Radio Hargeysa oo uu illaa maanta yahay.\nXaaji Cabdi Xuseen ayuu ahaa qofkii ugu horeeyey oo Raadiye codkiisa laga maqlo, isagoo markii dambane madax ka noqdey laanta afka Soomaaliga ee BBC-da sanadkii 1956dii.\nWaxaa kale oo la furey Radio Muqdishoow, isaga iyo Radio Hargeysana waxa ay ahaayeen udub dhexaadka garashada bulshada, iyo indhaha qaranka, waloow markii lasoo gaaray 1991-kii ay gacanta ku dhigeen jabhadihii dowladda ridey.\nSidaasi oo ay tahay, waxaa jirey mar kasta kaalin banaan, gaar ahaan marka laga hadlayo magaalada sedexaad ee dalka ugu weyn, ugu dad badan, xagga wax soo saarka iyo qeeyraadkana kaalinta labaad galaysa.\nWaxaa jirta dood caan ah oo dhahaysa “dib u dhiska dalka, waxaa ka horeeya dib u dhiska dadka“, taasoo loola jeedo in si kasta oo dalka dib loogu dhiso ay joogto maskaxdii shalay burburisey markii uu dalka dhisnaa, maskaxdaasi oo wacyigalin, caqli-celin iyo baraarujin loo samaynina aysan wax tari doonin dib u dhiska dalka.\nMarka hadalka meeshaasi la mariyo, waxaa la garan karaa muhiimadda ay leedahay magaalada Kismaayo oo lagu doodi karo in ay ka mid tahay udub dhexaadyada colaadaha dalka, waxaa magaalada la kala qabsaday wax ka badan 14 jeer, walina waa meel ugxantii colaadaha ay ku aasanyihiin.\nNus qarni ka badan kadib xiligii ay hawlgaleen Radio Hargeysa iyo Radio Muqdishoow ayaa warbaahinta dowladdu leedahay laga hergalinayaa Kismaayo, balse haatan farqiga weyn ee jira uu yahay in waxa loo shaqaynayo ay yihiin shacabka, halkii markii hore loo wada adeegi jirey madaxda dalka, sidaba laga yaabo in uu dhawaan ka dhawaajiyey madaxweyne Xassan Sheekh Maxamuud oo dad badan kula hadlayay magaalada Nairobi.\nWasiirka warfaafinta, boostada iyo Isgaarsiinta Cabdulaahi Cilmooge oo meel fagaaro ah kula hadlay odayaasha Kismaayo ayaa ku yiri “Haddii horey aad u maqli jirteen Radio Muqdisho, haatan kusoo dhawaada Radio Kismaayo oo codkiina aad ku gudbisataan, shacabkiinana kula hadashaan“, waxaana u dhacay sacab weyn oo daqiiqado is hayay, sida warkaasi loogu farxay darteed.\nHaddii horey ay dooda u ahayd in wixii dadka u dhaxeeyey ay dowladda Xamar oo kaliya ku koobtey, hadda halkan waxaa ah adeeg dowli ah oo dowladda dhexe ka yimid oo dadka lasoo gaarsiiyey. Waxaase wali lagu doodi karaa in waxqabadka dowladda uu “hadal” dhaafi la’yahay.\nRadio Kismaayo waa idaacad barnaamijyadeeda iyo wararkeeda 90% noqon doonaan kuwa ku saabsan sedexda gobol, laguna diyaariyey Kismaayo, islamarkaasina ay 100% ay ka hawlgalayaan mihnadlayaasha saxaafadda gobolka.\nWaxa ay si buuxda idaacadda ola shaqayn doontaa maamul kasta oo gobolka ka jira, laga bilaabo kan KMG ah ee hadda ka jira, iyo kuwa iman doona, iyo waliba dowladda dhexe oo ah dabcan ah tan meeshaba keentey, balse danta ay u adeegi doonto idaacadda waa tan shacabka si aan eex iyo kala fuquuq lahayn.\nWaxay idaacaddu dhiirogalinta doontaa hidaha iyo dhaqanka shacabka goboladan ku dhaqan oo aanan in badan oo hore looga hadlin, suugaanta iyo murtida dadka, hogaanka dhaqanka iyo caadooyinka aan diinta ka hor imaadsanayn sida xeer Soomaaliga.\nWaxay wacyigalin ka samayn doontaa xagga wax soosaarka beeraha iyo badda iyo xoolaha, warshadaynta iyo sanaacadda casriga ah iyo waliba aqoonta mid kast oo ay tahayba.\nWaxaa raadiyaha ka mabnuuc ah qabyaaladda, isku dirka dadka, dhiirogalinta qaswadayaasha, ceeyda iyo shaqsi weerarka.\nWaxay ka shaqaynaysaa isu soo dhaweynta dadka walaalaha ah, aslaaxinta nabbada, xoojinta afka Soomaaliga dhigaal iyo dhihisba iyada oo la isticmaalayo bar internet oo la furayo, curinta iyo erey bixinta, iyo waliba tabinta iyo uruurinta taariikhaha duugga ah ee ay dadku leeyihiin.


Taliyihii Madaxtooyada Puntland oo la dilay iyo dagaalka ka socda Gaalkacyo – Puntland Post\nPosted on August 9, 2020 August 9, 2020 by Liban Yusuf\nTaliyah la dilay, ayaa la magacaabay May 14, 2020\nTaliyihii ciidamada madaxtooyada Puntland G/sare Cismaan Cumar Maxamed oo loo garan-ogaa Cismaan Itoobiyaan ayaa lagu dilay magaalada Gaalkacyo ee xarunta gobolka Mudug.\nTaliayha ayaa ku dhintay dagaal ilaa saaka ka socda magaalada Gaalkacyo oo dhexmaraya ciidamada amaanka iyo maleeshiyo haysatay xerada KABISTA oo kamid ahayd xarumihii dowladdii dhexe ee Soomaaliya, balse dowladdii Cabdiwali Gaas ka gaday ganacsade.\nDowladda ayaa sheegtay in ay Gaalkacyo kula dagaalameyso rag ka ganacsada maandooriyaha khamriga, basle warar madax bannaan oo ay heshay Puntland Post ayaa sheegaya in dagaalku u dhexeeyo maleeshiyo beeleed ka careysan gadida xerida Kabista iyo ciidamada Puntland.\nIlaa iyo saaka, waxaa magaalada Gaalkacyo laga maqlayaa dhawaqa rasaasta, waxaa jira khasaaro labada dhinac gaaray, inkastoo aan tirakoob rasmiya la hayn.\nWaa dagaalkii labaad oo todobaadyo gudahood magaalada Gaalkacyo ku dhexmara ciidamada Puntland iyo kooxo hubaysan oo dowladdu ku sheegto ‘cabtooy’, bishii hore ayaa sidan oo kale dagaal uga dhacay gudaha Gaalkacyo, kaas oo sababay dhimasho iyo dhaawac.\nDagaalka maanta ee ku dhintay taliyihii ciidamada madaxtooyada Puntland ayaa ku soo aaday, iyadoo Madaxweymaha Puntland Siciid Cabdullaahi Deni iyo inta badan xukuumaddiisa ay ku sugan yihiin Gaalkacyo.


Xukuumadda Soomaaliya Oo Billaawday Daadejinta Hawlaha Tubaha Qaranka | Somali National Television - sntv.so\nHome KOONFUR GALBEED Xukuumadda Soomaaliya Oo Billaawday Daadejinta Hawlaha Tubaha Qaranka\nKhamiis, Maarso 07, 2019 –Mas’uuliyiinta madaxda ka ah Tubaha qaranka iyo hawl-wadeenno kale oo uu hoggaaminayo wasiiru dowlaha Xafiiska Ra’iisul Wasaaraha, Cabdullaahi Xaamud, ayaa maanta magaalada Baydhabo uga qayb galay shirka golaha wasiirrada Koonfur Galbeed.\nShirka oo uu guddoomiyay madaxweyne Cabdicasiis Xasan Maxamed (Lafta-gareen) ayaa lagu soo bandhigay Halbeegyada tubaha qaranka iyo hannaanka tubuhu u shaqeeyaan, iyada oo si qota dheer looga dooday hannaanka wasaarad waliba ay uga qaadan karto qaybta uga aadan.\nWasiiru dawlaha xafiiska Ra’iisul wasaaraha ayaa kulanka kadib sheegay in muhiimadda shirku ay ahayd in golaha wasiirrada Koonfur Galbeed xog laga siiyo tubaha qaranka si ay qaybtooda uga qaataan, isaga oo cadeeyay in dhammaan dawlad gobaleedyada xunbaha ka ah dawladda federaalka laga qayb gelinayo dhaqan gelinta Halbeegyada tubaha qaranka.\nHowlaha xukuumadda ayaa lagu saleeyay afarta Tuboood ee kala ah Tubta horumarinta dhaqaalaha, tubta siyaasadda loo dhanyahay, tubta horumarinta arrimaha bulshada iyo tubta amniga iyo cadaaladda.\nPrevious articleWasiirka Cadaaladda XFS oo faah faahiyay shir uu uga qeybgalay Tunisia\nNext articleUrurka Suxufiyiinta Haweenak ee Sowjra oo soo dhaweeyay waxyaabihii ka soo baxay shirweynihii Qaran ee haweenka


War Baa U Gaajo Badan! | Awdalpress.com\tQoraalo | Tacliiq Raaci | E-mail / Home\nWar Baa U Gaajo Badan!\nWaxa Daabacay staff-reporter on Dec 31st, 2012 and filed under Daily Somali News, OPINION.\nBoth comments and pings are currently closed.\tWaa la isku raacsan yahay badi ba in warku maanta u dhigmo oo la maqaam yahay quutal daruuriga maalinlaha ah ee afka iyo gacanta aadanaha u dhexeeya, Soomaalida na waxa ba lagu tilmaamaa in ay ka mid tahay quruumaha ugu warka iyo wacaasha jecel. Soomaalidu waa “war ku nool” baa la yidhaahdaa. Marka laba nin oo dheelmanayaa dalandool ahaan meel cidla’waaqla’ ah ugu kulmaan waxa ay isku nabdaadiyaan “Waar maxaa la sheegay” oo nuxurka ka dambeeyaa yahay “maxaa war la hayaa”\nXilligii dagaalkii Labaad uu adduunka ka holcayey, ayaa maamulayaashii gumaysiga Ingiriiska ee Somaliland haystey loo sheegay in dadkii Soomaalidu is gaadhsiiyeen warar tibaaxaya in ciidamadii Ingiriiska ee dagaalkaas ku jirey lagu wiiqay Hindiya, Burma iyo Bariga Fog oo laga adkaaday. Xilligaas ma jirin sida maanta warbaahin casri ah iyo teknoolijiyaddan xiimaysaa midkoodna, waxaana Ingiriisku la yaabay sida dadka Soomaalidu wararkaas u heleen iyo sida dhakhsaha badan ee ay ugu dhex faafeen. Waxa la yidhi waxa uu Ingiriiskii isugu yeedhay raggii gabyaaga ahaa ee beelaha dhexdooda ka sheegganaa. Waxa uu u qaybiyey lacag iyo dhar ay ugu mudnaayeen laba go’ oo cadcad oo bafto ah oo xilligaas lagu xarragoon jirey. Waxa uu yidhi ka gabya dagaalka oo tilmaama in Ingiriisku kaga gacan sarreeyo cid kasta goobaha lagu dagaallamayo ee Bariga Fog iyo meelaha kaleba. Ingiriisku waxa uu ogaa in gabaygu Soomaalida ugu jirey waagaas halka caalamka kale ay ugu jireen idaacadaha iyo jaraa’idku.\nNin ka mid ahaa raggii ugu fadallo cadcaddaa maansoyahannadii loo yeedhay, Maxamed Nuur Laangadhe, ayaa ka tiriyey munaasabaddaas tixdan geeraarka ah ee taariikhda gashay, caankana noqotay:\nGudaha ceelkan Hargeysa\nWeligay gees uma dhaafin\nInta aan wax gasiintey\nIyo intaan gaajo ku seexday\nHaddii laysu minguursho\nMalaa waa isku gaw we\nBal maxaan laba gaal\nOo abtirsiiyo gudboon\nMid maxaan u gumayn\nMidna guusha u siinoo\nAniga iiga gidhiish ah\nMar haddaan ka gabyey Go’aygiina ka qaatay\nEngland baa gubanaysa Maxaa iiga gidhiish ah!\nMaamulkii Ingiriis markii uu arrinta geeraarkan maqlay ee loo geeyey ayuu mar kale sii yaabay, waana markaas xilligii uu Ingriisku bilaabay hindisihii ugu horreeyey ee ay ku dhaqan geliyeen markii dambe (qiyaastii 1946) Codkii Goodirka: Idaacaddii Radio Hargeysa oo ahayd idaacaddii ugu horraysey ee Afka Soomaaliga ku baxda (Hooyadii Idaacadaha Afka Soomaaliga).\nLaanta Afsoomaaliga ee BBC London ayaa iyana hindise kaas la mid ah ku timid toban sannadood ka dib Radio Hargeysa, xilligii uu socdey dagaalkii Kinaalka Suways (1956) ee Yuhuudda oo reer galbeedku, gaar ahaan Ingiriiska iyo Faransiisku la saf ahaayeen iyo Carabta oo Masar hormuud u ahayd ayaamihii Jamaal Cabdinaasir.\nMar kale ayaa maamulayaashii gumaysiga Ingriiska loo geeyey adduun-arag-wadareeddii Soomaalida ee ku waajahnayd dagaalkaas.\nGeedkii jirrid leh ba\nJamaal ma ka xidhay\nMar kalena waxa ay lahaayeen oo Soomaalida ku dhex faafay hal-ku-dheggan:\nNinkii la jihaada\nAllow jebi! Halgankii Gobannimo-doonka ee Soomaalida iyo Codkii Qaahira ee Afsoomaaliga, ayaa isku xidhmay. Dhinaca kalena waxa taas la kortay aragtidii Hantiwadaag-u-janjeedhka ahayd ee caalamka beryahaas ka calanwallaynaysey, taas oo Ingiriiska ku riixdey aasaaskii Laanta Afsoomaaliga ee BBC.\nWarfidiyeenkii Soomaalida ee xilliyadaasi hore tuf iyo tisqaad buu lahaa. Xaaji Cabdi Ayuub, Mustafe Xaajii Nuur, Idirs Hassan Diriye, Ahmed Ismail Samatar, Maxamed Xaamud Sheekh, Ahmed Siciid Cige, Cabdi Barkhad Ismail, Cismaan Sugulle, Yaasiin X. Ismaaciil Jirde, Cabdikariim X. Ducaale, Saleebaan Daahir Afgarshe, Cabdillaahi Xaaji ilaa xilligii dhexe Maxamuud Sheekh Dalmar, Maxamuud Cabdi Cali Ducaale, Maxamed-rashiid Sheekh Xasan, Yoonis Cali Nuur, Aadan Nuux Dhuule, Maxamed Aadan Teerra, Saynab Maxamed Jaamac, Maxamed Cali Weji, Maxamed Carab Falaxfalax, Siciid Faarax, Axmed Xasan Cawke iyo qaar kaloo badan ayaa cod iyo luuq warfidiyeennimo si la yaab leh dadka dhexdiisa ugaga hanaqaaday oo magacyadoodu sida birlabta maanka in badan ugu dhegeen. “Wax kale iyo Cismaan Sugulle” ayaa la odhan jirey, weli na la yidhaahdaa, marka wax wanaagsan ama xiise leh la la kulmo.\n“Dayax-gacmeed, cir-bixiyeen, warfidiyeen, diyaaradaha qumaatiga u kaca, maraakiibta badda hoosteeda quusta (gujis), gantaalaha riddada dheer, diyaaradaha guuxooda ka dheereeya, gantaalaha is wada, waddamada Barwaaqo-sooranka, Gaashaanbuurta Reer Bari (Warsow) iyo Is-bahaysiga Reer Galbeed (Nato), hirka gaaban iyo hirarka dhaadheer” iyo boqollaal kale oo erey-bixin cusub ahayd ayaa sida il-biyeed irmaan ugu soo burqan jirey maalin kasta maskaxda iyo afka warfidiyeenkaas oo aynu ka baran jirney.\nToolmoonida codkooda, erey-xulasho-wanaaggooda iyo aqoonta ay u lahaayeen mihnaddooda warfidiyeennimo ayaa raad-reebka iyo saamayntu ka soo jeeddaa, waayuhu na sida xilligan ma cilladaysnayn oo berisamaadkii fanka iyo fufkii horusocodka Soomaalida ayay qaarkood la dhasheen, qaarkood kale na daba-goosteen.\nSoomaalida iyo Warfaafinta Maanta\nSoomaalidu haatan na waa war jeceshii oo weli ba isu fasax qaadatay; heshay oo ka faa’iidaysatey “tognaan iyo tabnaan ba” dawaar-nololeedka xiimaya ee teknoolajiyadda casriga ah. Boqollaal ‘website’ ama ‘social networks’ kale sida facebook, twitter, You Tube iwm, tobannaan wargeys, idaacadood iyo TV-yo ayaa sida “daadkii Xaabaale” is hor iyo hareero haraaciyaya. Waxa “kaaf iyo kala dheeri” ah tirada badan ee warbaahinta Soomaalida maanta iyo tayo darraanteeda! Waxa maskaxdaada ku soo dhacaya cadalaysigii carruurta ee ahaa “xerada ri’yahayagu waa wada ul oo ul la qaato ma leh”! Warfaafinta Soomaalida inteeda badan ayaa maanta qaabadda googaalaysigaas lagu masaali karaa. In aad u kooban oo fara-ku-tiris ah ayaa tilmaantaas taban ka badbaadi karta. Inteeda badani waa hungadaas qaawan! Waa tii uu aqoonyahanka Rashiid Sheekh Cabdillaahi X Axmed –Gadhweyne- ku sifeeyey “Warfaafin Carruureedda maanta ee Soomaalida” oo looga jeedo warfaafin; raad dhaqaajin ha jooto’e, aan fadhi barad ahayn oo haddana doonaysa; tallaabsi ha joogto’e, in ay dhabaabacayso.\nWardoon baad ahayd. Dhawr iyo toban il-wareed oo kala duwan ayaad isu soo martay. Haqab beel wareed ha joogto’e, waxa aad la soo noqonaysaa ‘sangaagurro’. Sahii iyo xiisihii wareed ee ku hayey ayaa kugu gaaggaxaya. Waxa se isa soo maqiiqaysa oo markiiba maanka ku soo horraynaysa runta ku salaysan asqowga iyo jahawareerka wararka Soomaalida dhex heehaabaa waayadan dambe abuuraan. Waa warar cilladdu ku badan tahay oo si taban uga tibaax bixinaya is-diiddooyinka dadka Soomaalida ku dhex gaamurey. Nuxur ahaan wararka intooda badani war ba ma aha, afka ay ku qoran yihiin na kii warfidiyeenka ma aha. Daal, saboolnimo iyo arrad baa ku midaysan oo ay la gebi-dhaclaynayaan. Waa warar ku sheeg gacan-ku-rimis ah oo aan dux iyo dhadhan lahayn. Fahmo-guurka ayay xigto yihiin! Inta badan ereyada warku ku qoran yahay ama afka lagu sheegayaa hadal ahaan waa isirro kala wada dhantaalan. Waa wada qadaf iyo qallooc, qawed iyo qadoodi, iyo mararka qaar qudhun iyo qashaabiir miidhan.\nWarfidiyeenka waxa laga doonayaa waa war u dhigma caano kasoofeen ah oo lis ah. Haddii uu se badhax biyo hadhaynayaan ku sooro waa lagu yalaalugoonayaa! Qaayihii iyo quruxdii afka ayaa dalow gundheer ku shalwanaya. Erey-bixin cusub oo ay warfidiyeenka maantu soo kordhiyaan ha joogto’e ereyadii hore u jirey ayay rifayaan oo candadawlayaan. In badan oo wariyayaasha maanta ka mid ahi waxa ay si khaldan u adeegsadaan ereyo badan.\nDoonni dad saarraayeen ayaa Badda Cas quustey! Roob weyn ayaa meel hebla’ ku biyo-baxay! Diyaarad baa hawada ku gaddoontey! Hebel waxa uu ka dhawaajiyey ama sanqadhiyey! Sagaal iyo sagaashan qofood oo barakacayaal ah! Lammaanaha Ingiriiska ee la haysto! Weriyaheenna meel hebla’! Roob ayaa ka da’ay magaalooyinka Hargeysa, Burco iyo weli ba Boorame, weftigii madaxweynaha oo soo guryo noqday iyo qaar kaloo badan ayaa ka mid ereyada maydhaanka foosha xumi ku dhaco ee aynu maalin kasta kula kulanno war aynu akhriyayno ama dhegaysanayno. Carruurta ayaa biibiilayaasha ka dhawaajisa ama ilmaha yar baa kolka dhegta la maroojiyo laga dhawaajiyaa ee waa maxay ninka weyn ee la leeyahay waxa uu ka dhawaajiyey?! Diyaarad gaddoontay ma baabuur baa?! Doonnida quustey se ma markab gujis ah baa mise waa qof dabbaalanayey?! Guryo noqosho waa erey taban. Maqasha, nirgaha ama waylaha ayaa la yidhaa yaanay soo guryo noqon ee sabada reerka iyo halkii ay caanaha ku barteen ka durkiya si ay u soo daaqaan. Dhinaca kale waxa soo guryo noqda qofka doqonka ah ee xoolaha la soofa ee la raaciyo ee guriga dib ugu soo laabta halkii uu xoolaha jiri lahaa. “Guryo noqosho” waa carruurnimadaas ama hungadaas doqonnimo, mana qabato halkaas loo adeegsanayo! Waa waxaas wada sillan ee wada sawaaban, quruxdii warka iyo fahamkiisii na dhusinka hoose iyo aakhiro u raaridaya, qaayihii afka na ku gelgelimaysanaya, dhooqaynaya ee lagu saliilyoonayo.\nBal aan is la eegno inta erey habboon ee “ka dhawaajinta ama ka sanqadhinta” sillooni barabixinayso: Sida laga dhawaajiyey ama laga sanqadhiyey miyaanay ka macaanayn sida la carrabaabay, sida la sheegay, sida la tilmaamay, sida la tibaaxay, sida carrabka lagu dhuftay iyo sida…. Intaas oo erey oo ka adeegsi iyo dhadhan wanaagsan ayaynu leenahay, hadda na mar kasta waxa aynu la kulannaa oo afka la isugu riday si aan kala sooc lahayn; weriye, siyaasi, oday, aqoonyahan, wadaad iyo waranle ba; ereyadaas taban ee la maydhaamayo ee ah “sida laga dhawaajiyey ama sanqadhiyey”!\nWar Xanaaqsan ama Jibbaysan!\nInta badan ilaha wararka laga doonto ee Soomaalida sida mareegaha Internet-ka, wargeysyada, idaacadaha ama TV-yada, waxa lagu la kulmaa warar “ku candho iyo bayd go’an” aragtidii uu tebiyuhu qabey. Sidii uu isaga ama iyadu u jeclaan lahayd in wax u dhacaan, ayay warka in badani u qorayaan ama u sheegayaan. Waxa warka ka dhex hillaacaya cadho iyo xanaaq ama jibbo iyo caaddifad dhinac abbaaraysa. Waa war dhinac la safan, dhinaca kale na ka safan. Waxa warar badani ku xadgud baan shakhsiyaad, kooxo, beelo ama degaanno iska dhan. Marka warka laga tago ee maqaallada iyo faallooyinka loo gudbo iyada hadalkeeda iska ba daa. Waallida uun baa sii korodha. Waa aflagaaddo, yooyootan, caytan yaqyaqsi leh, iyo ligis iyo dhooqo lagu gelgelimaysto oo lagu galgasho, si aan loo miidaan deyin na ciddii la doono loo marmariyo.\nMuddarrooyinkaas iyo meel-ka-dhacyadooda, iyo xanafta iyo xumaantooda waxa keenaya dadka aan is-taahilin in dhaayaha daawadayaasha la hor keeno ama dhawaqooda dhegta dadka la maqashiiyo ee aaladaha warfaafinta maantu wadwadkooda meheradda ka dhigtaan. Is-taahilid la’aantu waa marka la eego waxa ay ka hadlayaan oo ujeeddo iyo nuxur ahaan ka hooseeya heerkii loo baahnaa habraac ahaan, sida liidata ee ay u soo bandhigayaan, xilkasnimo darridooda iyo sida ay uga baraad la’ yihiin garaad ahaan in dad si wali ba u kala duwani ay meelo kala duwan uga daawanayaan, uga dhegaysanayaan ama uga akhrisanayaan. Waxa kale oo aynu kula kulannaa war-ku-sheeg aan u qalmin isna in la sii daayo oo warka madaxdiisa ku mulaaqan. Eedda iyo gabbood-falka warfidiyeenku leeyahay waxa ka badan ta ay yeelanayaan mulkiilayaasha hay’adaha warfaafineed iska leh sida TV-yada iwm.\nAyaandarradu waa in qof ama koox kasta oo lacag haystaa qaradka iyo muraadkeeda ay ku fushan karto oo u adeegsan karto aaladaha warbaahineed ee maanta intooda badan, gaar ahaan badiba TV-yada hadda laabta la soo kacaya ee tiradoodu soo kordhayso ee gaarka loo leeyahay. Wax kasta oo ay sitaan iyo ujeeddo kasta oo ay leeyihiin ba, waxa loo ballaqaa albaabka, iyada oo loo furayo mikrifoonka iyo carooggiisa hawada geliya ba. “Waa intaad bixiso uun ku hadal” xaalkoodu! Caalamka kale taasi kama dhacdo oo warku ma aha “xayaysiin iyo ii dheh” warfaafinta lacag ay ku sii dayso laga siiyo, haddii ay dhacdo na waa fal-dembiyeed u dhigma musuqa foosha xun ee ciddii gasha dacwadda lagu soo oogo, waayo war baahintiis bay hay’ad aan sii dayseen laaluush laga siiyey markaas bay sidaas ku faafisay!\nHalkaas waxa ku god gelaya oo ku gedmanaya anshaxii warka iyo wacaaluhu lahaayeen ee loo baahnaa in soohdintiisa lagu ekaado oo aan laga gudbin. Waa asalraacii iyo runnimadii warka iyo dhexnimadiisii, akhlaaqdii sheegmada iyo tii warfaafineed ama tebineed. Waxa lumaya feejignaantii muhiimka ahayd ee mas’uuliyadda iyo tii xilkasnimada ee warfidiyeennimo . Taas waxa ka sii daran ku galgalashada xuquuqaha reebban ee hal-abuur gaar ahi leeyahay oo iyana aan loo aabba-yeelin, inta badan na aad loogu tunto. Maqaal dhanama sheeko qoraa lahaa oo macruuf ahayd ayaad maalin dambe ku arkaysaa magaca qof kale oo hoosta kaga xardhan! Dhanka xigashada ama wax soo dheegashada war meel laga soo qaato ama dheeg qoraal laga soo ergisto iyana waa arrin maanta aan loo tudhin, in badani na ay ku dul turunturrooto.\nWarka, haba yaraato’e, meeli ugu ma bannaana ra’yiga warfidiyeenka iyo dareenkiisa noocii uu doona ba ha noqdee. Warku waxa uu ka kooban yahay xaqiiqooyin soohsoohan oo engegan oo aan u baahnayn midabayn, iidaan kale, buunbuunin iyo naaxnaaxin toona. Waxa lama huraan ah warka iyo runnimadiisa, iyo inuu yeesho il-wareed la raad-raaci karo oo uu ka soo baxay ama laga soo xigtay. Dhawrkan su’aalood uun buu warku ka jawaabaa:\nXaggee wax ka dhaceen?\nGoorma ayay wax ka dhaceen?\nYay se wax ku dhaceen ama wax sameeyey?\nHaddii laga fursan waayo, waxa afartaas su’aalood xilliga falanqaynta ama gorfaynta soo raacaya:\nSidee bay wax u dhaceen?\nSababahee keenay waxa dhacay iyo waxyaalihii ku xeernaa ama xidhiidhka la lahaa?\nDhismaha warka qaab ahaan iyo xulashada ereyadiisa oo qadafka laga dhawro, ayaa sii kordhin karta wanaagga iyo tayadiisa. Wixii aan intaas ahayn waa laga maarmi karaa oo loo ma baahna.\nXaaji Cabdi Ducaale (X. Cabdi Ayuub) oo Alle ha u naxariisto’e ahaa warfidiyeenkii ugu horreeyey ee ka hadla idaacaddii ugu horraysey ee Afsoomaali ku hadasha (Codkii Goodirka ee Hargeysa), ayaa la waydiiyey su’aashan isaga oo ruugcaddaa shaqada ka fadhiistay ah: Maxaad kula talin lahayd dhallinyarada warfidiyeennimada ku foogan?\nIsaga oo Xaaji Cabdi Ayuub la hadlayey gaar ahaan qolyaha idaacadda waxa uu ka tegey dardaaran qiime leh oo nool xilli kasta, waxaa nu yidhi: “marka aad dad u warramayso waa in aan lagu odhan ‘waar muxuu yidhi?!; Waa na in aanay ku odhan buu yidhi ‘waar maxaa helay?!” Xaajigu waxa uu abaar gaag-ma-reeba ah oo kale ku tilmaamay in wariyaha la fahmi waayo warkiisa; ha dedejiyo ama ereyo aan isku xidhnayn ama qallooc leh ba ha adeegsado’e. Dhinaca kale na waa la mid buu yidhi haddii weriyuhu la daaho warkiisa oo kol ba hadalkiisu dhegtii nuugaysey ka go’o.\nNuqsaan iyo lib-seeg ka weyni ma jiro oo hubaal waa meel-ka-dhac haddii wixii aad is lahayd soo tebi ama aad gudbinaysey la fahmi waayo ama xiisihii loo qabey ba karaar-jab ku yimaaddo ama ka suulo ba oo ishu ka soo booddo ama dhegtu ba shuban waydo oo iska daboosho oo la maandiido. Waa taas ta maanta laga qaylo-dhaaminayaa, waana dhif iyo nadir inta masiibadaas ka badbaadaysaa. Gaajadii warku na waa marka ay qawedka iyo qadoodiga is mudanayaan, “war la’aani na col bay hoddaa” hore ba loo yidhi oo baahidii warku na weli way jirtaa. Bal ad ba!\nThis post has been viewed 3158 times.\tCategories: Daily Somali News, OPINION


Axkaamta Xajka:- Qalinkii Sh. Cabdirisaaq Cabdiraxmaan Xasan Rakuub | Hubaal Media\tHome\nHUBAALMEDIA.COM Axkaamta Xajka:- Qalinkii Sh. Cabdirisaaq Cabdiraxmaan Xasan Rakuub\nAugust 30, 2016 - Written by Mustafe Faro\nMahad Alle SWT ka dib waxa aynnu si kooban uga hadli doonnaa axkaamta Xajka kolba haddii lagu gudojiro gudashadeedi. Waxa aynnu u fududayn doonna walaalaheenna gudanaya oo aynnu qormooyin kooban u gudbin doonno. Ugu horrayn Xajku waa tiir ka mid ah tiirarka Islaamka. Waa waajib la ina faray in aynnu nolosheenna hal mar gudanno, sida Sarreeye suuradda Al Cimraan innagu faray— “Alle dadka wuxu furay in ay ku soo xajaan gurigiisa ‘Kacbada’, ruuxi kara.”\nHaddii aynnu macnayno erayga ‘Xaj’ af ahaan waxa uu noqonayaa ‘Qasdi’ aad wax u jeeddo. Shareeco ahaanna waxa ay noqonaysaa in aad u qasdido inaad kacbada Alle SWT tagto.\nXajku waxa uu ahaa xilliyadii hore halka Muslimiintu ku kala war qaadan jireen, sida oo kalena waxqabad sannadeedka warbixinteeda ku heli jireen hoggaankii xilligaasi. Isla markaana badhasaabadiisa ku talo siin jiray.\nXajku waa goob dadku Ilaahay SWT dartii u wada cawlnaanayaan, ugu daranyoobayaan, uguna dibjirayaan amarka Alle SWT. Lana wada siman yahay; mid xoog sheegta, mid xoolo haysta iyo mid magac isbidaba. Keliya waxa loo wada taagan yahay sidii loo gudan lahaa waajibkaa Korreeye faray. Iyaga oo meel wada seexanaya, meelna wada joogsanaya, ereyo simanna ku wada dhawaaqaya.\nNebi Ibraahin iyo inankiisi Nebi Ismaaciil Ilaahay labadoodaba raalli ha ka ahaado e ayaa ay ahaayeen ciddii ugu horraysay ee dhiskaa binaysa. Sida Sarreeye suuradda Baqara ku sheegay, “Waxa aannu kula ballannay Ibraahin iyo Ismaaciil; in ay u nadiifiyaan gurigayga ‘Kacbada’ kuwa dawaafaya iyo kuwa ictikaafaya.”\nSida oo kale waxa xusid mudan in kacbada ay ku soo duuleen xabashidii ka arriminaysay Yaman, iyada oo uu colkaa horboode u ahaa Abraha ninkii lagu magacaabi jiray. Wakhtigaa oo ku beegnaa dhalashadii Nebi Maxamed CSW.\nAbraha ayaa ka dhisay magaalada Sanca ee Yaman guri u eeg kacbada, sida mufasiriintu soo guuriyaan. Gurigaa oo aad u quruxsana, ka dib baa nin carbeed wax ka marmariyey, Abraha waa uu ka cadhooday waa uuna ku soo duulay si uu u burburiyo kacbada. Kolku soo gaadhay magaaladii Maka ayaa uu arkay, oo dhacay, geelii Quraysh. Cabdimuddalib oo Nebi Maxamed CSW awowgii ahaa ayaa u tagay Abraha iyo colkiisii.\nCabdimuddalib waxa uu ahaa odaygii Quraysh sidaa ayaa uu ugu tegay in uu ka soo kaxeeyo geelaa laga dhacay. Kolku geelii wayddiistay Cabdimuddalib ayaa uu u sheegay in uu moodayey oday caqli badan. Waxa uu u sii raaciyey in uu u socdo kacbada burburinteed isna uu ka hadlayo geel. Cabdimuddalib waxa laga soo guuriya in uu ku yidhi; “Kacbada Ilaahay baa leh, isagaana ilaashanaya, ee xoolahayaga na sii.”\nAbraha iyo colkiisi kolkii ay u dhaqaaqeen dhanka kacbada ayaa maroodiyaashii ay wateen didmo ka muujiyeen in ay tallaabo u rogaan dhanka kacbada. Kolkii ay damceen in ay xoog ku kaxeeyaanna Ilaahay baa colkiisii u soo diray sida ay ka warrantay suuradda Fiil ee qisadaa ka sheekaysa:\n“War ma ka haysaa sidii uu ka yeelay Alle Colkii Maroodiga? Miyaanu ka yeelin shirqoolkoodii mid fashilmay? Korkoodana miyaanu u soo dirin shimbiro kooxo ah? [oo] ganaya dhagaxaan dhoobo ah, oo la dubay? Miyaanu ka yeelin bal la daaqay [iyagii]?” Waxa sida oo kale xusid mudan in dib-u-dhis lagu sameeyey kacbada xilligii Qurayshi deggenayd Maka. Waxa taariikhdu sheegtaa in ay yidhaahdeen, “Lagu dhisi maayo xoolo la soo dhacay, iyo xoolo ay leedahay haweenay xun.” Waa ta keentay in aan la gaadhsiin seeskii Nebi Ibraahin Cs.\nQuraysh ayaa ku heshiin wayday cidda dhagaxa dhigaysa kolkii ay kacbada dhiseen. Markii ay ismari waayen ayey talo ku gaadheen in qofka ugu horreeya ee albaabka kacbada ka soo gala ay taladiisa qaataan. Ilaahay waxa uu ka yeelay Nebi Maxamed CSW oo aan xilligaa nebi ahayn. Dabadeed gartii ayey u bandhigeen waxa uu kula taliyey in dhagaxa go’ la dhex dhigo dabadeed jilib wal oo Quraysh ka mid ahi dhan ka qabsado, si aan reer gooni ahi u sheegaan dhigidda dhagaxa. Sidaana lagu geliyo godka.\nLa soco qaybta labaad……\nTalo iyo tusaalaba waa xaggiina\nRakuub.wordpress.com Waxaad Hubaal media kala soo xidhiidhi kartaan E-mailaddan Hubaal100@hotmail.com Hubaal100@gmail.com


Maya Mai Tai, ma jiro Vodka markii Maraykanku F22 Raptor Fighter Jets ay eryanayeen Ciidanka Cirka Ruushka 300 mayl u jirta Hawaii\nBogga ugu weyn » Maqaallada Wararkii Ugu Dambeeyay » Jebinta Wararka Caalamka » Maya Mai Tai, ma jiro Vodka markii Maraykanku F22 Raptor Fighter Jets ay eryanayeen Ciidanka Cirka Ruushka 300 mayl u jirta Hawaii\nJebinta Wararka Caalamka • Wararka Dowladda • Wararka Ruushka • Ammaanka • Dalxiiska • Hadalka Dalxiiska • Sirta Safarka • Wararka Mareykanka • Wararka kala duwan\nDiyaaradaha dagaalka ee Raptor ayaa dul heehaabaya badda Pacific\nSaddex dayuuradood oo F-22 Raptor ah oo Maraykan ah ayaa la geeyay Axaddii, Juun 13, 2021, iyagoo dul maray Badweynta Baasifigga. Diyaaradaha ayaa laga soo tuuray saldhigga Hawaii ee Hickam Air Force Base oo ku yaal Oahu si ay uga cabsiiyaan dagaalyahannada Ruushka oo ka durugsan xeebta Mareykanka ee Hawaii.\nCiiddanka Cirka ee Maraykanka waxay haystaan Diyaaradda Dagaalka ee F-22 Raptor. Waa diyaarad jiilkii shanaad oo, ilaa maanta, loo tixgeliyo dagaal-yahanka ugu qarsoon adduunka.\nKala duwanaanshahani wuxuu aasaaska u dhigay dayuuradaha kale ee la midka ah si ay u raacaan, oo ay ugu horreeyaan sumcaddeeda:\nF-22 wuxuu ahaa kii ugu horreeyay ee soo bandhiga aragtida radar-ka hooseeya, safar-aad-u-sarreeya, awood-sare, iyo shabakadaha dareemayaasha horumarsan. F-22 ayaa sidoo kale lahayd awood u-dirir-ku-dhow oo aan la tartami karin, in kasta oo aysan lahayn awoodaha doorka badan ee diyaaradaha dagaalka ee dhowaan.\nMarkii ugu dambaysay ee diyaaradani ay hawl gasho waxay ahayd Hawaii bishii June 13 -keedii ee sannadkan iyada oo ka jawaabaysa daandaansiga Ruushka oo 300 mayl u jirta Xeebta Waikiki.\nF-22 Raptor waa diyaaraddii ugu cuslayd ee Ciidanka Cirka. Isku -darka qarsoodiga ah, ka -sarraynta, dhaq -dhaqaaqa, iyo isku -dhafka isku -dhafan, oo ay weheliso taageerid la hagaajiyay, waxay ka dhigan tahay boodbood ballaadhan oo ku aaddan awoodaha dagaalka.\nRaptor-ku wuxuu fuliyaa hawlgallo hawo-ilaa-hawad iyo hawad-dhulkaba ah. Horumarka la taaban karo ee naqshadeynta kootada iyo isku -darka dareeraha ayaa hagaajinaya wacyiga xaaladda duuliyaha. Qaabeynta hawo-ilaa-hawada, Raptor wuxuu sitaa lix AIM-120 AMRAAM iyo laba AIM-9 Sidewinders.\nF-22 waxay keentaa qarsoodi maalinta, taas oo awood u siineysa inaysan nafteeda ilaalin oo keliya laakiin hantida kale. Matoorada F-22 waxay soo saaraan riixitaan ka badan mishiin kasta oo dagaalyahan oo hadda jira.\nIsku-darka naqshadaynta aerodynamic ee jilicsan iyo riixitaanka sii kordhaya ayaa u oggolaanaya F-22 inay ku safarto hawada sare ee hawada sare (in ka badan 1.5 Mach) iyada oo aan la isticmaalin dab-damis-dabeecad loo yaqaan supercruise.\nMagacaabista diyaaraddu waxay ahayd F/A-22 muddo gaaban ka hor inta aan dib loogu magacaabin F-22A bishii Diseembar 2005.\nSaraakiisha milatariga Mareykanka ayaa xaqiijiyay in diyaaradda F-22 ay ciriiri gelisay Axaddii, 13-kii Juun si ay uga jawaabto bambaanooyinkii Ruushka ee u socday meel u dhow hawada hawada Mareykanka. In kasta oo diyaaradaha dagaalka Ruushku aysan si dhab ah u gelin Hawada Maraykanka. Diyaaradaha Mareykanka ayaa markii dambe dib ugu laabtay saldhigoodii.\nMarkii hore, waxaa la sheegay in jawaabta milateri ay ahayd codsi ka yimid Maamulka Duulista Hawada ee Federaalka (FAA) si loo sameeyo “roondo hawleed aan joogto ahayn”.\nBishii Juun 13, 2 Raptors waxaa bilaabay Taliska Indo-Pacific ee Xerada HM Smith amarkiisa hoose, Ciidamada Cirka Baasifigga, 154th Fighter Wing, oo ka yimid Hickam oo ku taal jasiiradda Oahu abbaare 4:00 galabnimo waxaana ku xigay Raptor saddexaad oo ku saabsan saacad kadib. Waxay u muuqataa in KC-135 Stratotanker-oo ah diyaarad shidaal siineysa-ayaa sidoo kale loo adeegsaday howlgalka, isagoo tilmaamaya xaqiiqda ah in diyaarad laga yaabo inay u baahneyd kaalmo shidaal.\nArrinta, oo aan wakaalad, diyaarad, ama wakiil millatari si faahfaahsan u sharraxin, ayaa la xalliyey oo 3 Raptors iyo KC-125 Stratotanker ayaa dib ugu soo laabtay saldhigga Hickam Airforce ee Jasiiradda Oahu.\nMarkii la weydiiyay, Afhayeenka FAA Ian Gregor wuxuu kaliya yiri, "Waxaan wada shaqeyn dhow la leenahay militariga." Ciidanka Cirka waxay leeyihiin F-22s, duuliyeyaal, ilaaliyayaal, iyo shaqaale hub wicitaan 24 saac maalintii Hickam si ay uga jawaabaan hanjabaadaha hawada ee jasiiradaha Hawaiian oo qayb ka ah howlaha digniinta difaaca hawada.\nRunta ayaa soo baxday maalmo kadib markii si qarsoodi ah matoorada waaweyn ee raadinta loo tirtiro weydiimaha maqaallada ka hadlaya dhacdadan.\nWaxa run ahaantii dhacay waxay ahayd in Ruushku uu sameeyay layliskii ugu weynaa ee ciidamada badda ee Badweynta Baasifig ilaa Dagaalkii Labaad ee Adduunka - laga yaabee inuu furo dabaqa shirkii Biden-Putin ee Geneva. Layliga waxaa laga sameeyay oo kaliya 300 ilaa 500 mayl xeebta qoraxdu ka dhacdo ee Hawaii.\nToddobaad ka hor Ruushka ayaa diyaarsaday diyaarad dagaal oo nooceedu yahay MiG-31 si ay u raacdo diyaarad milatari oo Mareykan ah oo ay dul mareyso Barents, wakaaladda wararka ee RIA ayaa soo warisay iyada oo soo xiganeysa hadal ay soo saareen ciidamada badda ee Ruushka\nMilitariga Ruushka ayaa sheegay in diyaaradda Mareykanka lagu aqoonsaday inay tahay P-8A Poseidon diyaaraddii dagaalka ee Ruushkana dib loogu celiyey saldhiggeedii isla markii ay diyaaraddii Maraykanku leexatay oo ka dhaqaaqday xadka Ruushka, sida ay sheegtay RIA.\nBadda Barents waa bad aan badnayn oo ka mid ah Badweynta Arctic, kuna taal xeebta woqooyi ee Norway iyo Ruushka waxayna u qaybsan tahay biyaha dhul-badeedka Norway iyo Ruushka,\nDabayaaqadii 2017, FAA waxay ka codsatay duulimaad taageero Hickam waqtigaas 2 F-22s ayaa loo diray si ay u raacaan diyaarad American Airlines ah oo ka timid California sababta oo ah rakaab isku dayay inuu xoog ku maro xagga hore ee diyaaradda. FBI -da ayaa rakaabkii xabsiga dhigtay markii ay soo dageen.\nGarabka 154aad waa qayb ka mid ah Ilaalada Qaranka Hawada ee Hawaii laakiin wuxuu si firfircoon ula shaqeeyaa Ciidanka Cirka wuxuuna bixiyaa inta badan amniga jasiiradaha. Waxay leedahay duuliyeyaal F-22 ah oo wacaya 24 saacadood maalintii oo ku yaal Hickam si loogu helo jawaabo deg-deg ah khataraha iman kara jasiiradaha Hawaii.\nCutubyo badan oo duulimaadyada milatariga ah oo ku baahsan gobolka Baasifigga ayaa muddooyinkii dambe kordhiyay tababbarka iyo hawlgallada waqtiga. Ciidanka Cirka ayaa dhowaan bilaabay inay ku faafiyaan diyaaradahooda hareeraha Baasifigga iyagoo duulimaadyo joogta ah ku taga garoomada hawada jasiiradaha fog.


Laba arrimood oo Kenya ay ka cadhooootay ayaa soo dadajisay go’aanka ay Visa-ha ugu diiday xubnaha DF Soomaalia. – Xeernews24\nLaba arrimood oo Kenya ay ka cadhooootay ayaa soo dadajisay go’aanka ay Visa-ha ugu diiday xubnaha DF Soomaalia.\n22. Mai 2019 /in WARAR/NEWS /von admin\nDowladda Kenya ayaa qaaday talaabooyin ay cadaadis ku saareyso Soomaaliya kadib markii ay diiday in Baasaboorka Diblomaasiga ah ee siyaasiinta Soomaaliyeed ugu dhufato dal ku galka Kenya markii ay ka dagaan Garoonka magaalada Nairobi ee xarunta dalka Kenya.\nSaacadihii la soo dhaafay waxay soo celisay mas’uuliyiin xilal kala duwan ka haya dowladda Soomaaliya oo ay ku jiraan Senatorro, Wasiiro iyo xubno kale oo la taliyaal ah, halka qaarkoodna ay ku badbaadeen Baasabooro kale oo ay heesteen.\nArintaan xiisadda siyaasadeed ee labada Dowladood waligeed waa taagneed balse lama filayn in waqti dhow ay xaaladda sidaan noqon karto. Dad badan ayaa ilaa hadda fahamsaneen waxa soo cusbooneysiiyay Xiisadda labada dal.\nWar baahinta maxaliga ah ayaa ogaatay in Kenya ay ka xumaatay go’aankii ay Baarlamaanka Soomaaliya ku meel mariyeen Sharciga Batroolka 20-kii bishaan, kaas oo ay hore Kenya uga digtay isaga iyo Shirkii London ee Shidaalka Soomaaliya.\nSidoo kale Dowladda Kenya ayaa aad uga cadhootay dalab ay Dowladda Soomaaliya u dirtay howlgalka AMISOM oo ah “In Ciidamada Kenya laga wareejiyo magaalada Kismaayo laguna wareejiyo Ciidamada Itoobiya”. Kenya ayaa u aragtay dhabar jab kale oo soo gaadhay Ciidankeeda iyo danihii ay ku qabtay Kismaayo.\nProf. Cabdifitaax Nuur Raage oo bartay Xidhiidhka Caalamiga islamarkaana wax ka dhiga dhowr Jaamacad oo ku yaala magaalada Muqdisho ayaa sheegay in Kenya aad uga gadooday laba qodob ee kala ah:-\nAnsixinta sharciga Batroolka ee Baarlamaanka Soomaaliya\nIyo dalab ay Dowladda Soomaaliya u dirtay Taliska AMISOM oo Ciidamada Kenya looga badalayo Kismaayo kuwaas oo sababay in Dowladda Kenya ay qaado talaabooyin ay ku cadaadineyso Soomaaliya.\nProf. Cabdifitaax Nuur Raage ayaa sheegay in Dowladda Soomaaliya ay u banaan-tahay laba talaabo oo kala ah:-\nIn ay qaado talaabada Kenya oo kale iyadoo ka aarsaneysa Dowladda iyo\nIn ay dacwad u gudbiso ururada ay kuwada jiraan ee Africa ka jira sida IGAD, AU iyo kuwa kale balse waxa uu ku taliyay in ay Dowladda ku xisaabtanta in dad badan oo Soomaaliyeed ay ku nool yihiin Kenya hanti badanna ay ka taalo.\nDowladda Kenya oo Soomaaliya kala dhaxeeyo muran dhinaca Badda ah ayaa muddooyinkii ugu dambeeyay fulisay talaabooyin aan ku wanaagsaneen xidhiidhka diblomaasiyadeed ee labada dal balse Dowladda Soomaaliya ayaa wali wado dadaalo ay ku soo celineyso xidhiidhka labada dal oo si gaabis ah ku socdo.\nhttps://www.xeernews24.com/wp-content/uploads/2019/02/somali-and-kenya.png 146 345 admin https://www.xeernews24.com/wp-content/uploads/2017/06/xeernews-1.png admin2019-05-22 22:37:492019-05-22 22:37:49Laba arrimood oo Kenya ay ka cadhooootay ayaa soo dadajisay go’aanka ay Visa-ha ugu diiday xubnaha DF Soomaalia.\nXOG WARAN: Maxaa Kenya ka keenay Kuleylka iyo Karka saa’idka ah? (Arimo kaa... Maxay ka wada hadleen Cabdirahman Shakuur iyo masuuliyiinta maamulka Somaliland...


KEYDMEDIA - First Modern Somali News & Video Website - Faallo - MICNAHA IYO QIIMAHA BISHA RAMADAAN\nMICNAHA IYO QIIMAHA BISHA RAMADAAN\nDr. Axmad Cabdulahi (Keydmedia) - Ramadan, waa bisha uu Rabbi (swt) ka doortay bilaha sanadka, markuu doonay inuu adoomihiisa usoo dajiyo, Kitaab u noqda Nuur ama Nal u iftiimiya jidka ay ku gaari lahaayeen Horumar Aduun iyo Guul Aakhiro labadaba.\nRamadaan waa bisha 9aad ee bilaha Islaamka, Waana bil u sida dadka mu´miniinta ah Hanuun iyo khayr aad ufara badan, lagana rabo inay Rabbi (swt) aad ugu sii dhawaadaan iyagoo ka-siyaad sanaya jacayl, raxmad iyo danbi dhaaf.\nHalkaas oo Malaaigta u ah Kocbada Samada ee ay Tawaafaan, sida ay Mu´miniintu u Tawaafaan Kacbada.\nFadliga bishaa barakaysan waan ka war-bixin doonaa, laakiin inta taa ka horaysa waxaa su`aal ah sideen uga faa-iidaysan karaa fadliga iyo Ajarka bisha Ramadaan? Jawaabtuna way sahlan tahay; kow waa inaan garano oon qadarino qiimaha ay bishu inoo leedahay, kadibna aan sifiican ugu diyaar garowno. Maxaa yeelay waxaan loo diyaar garoobin oon loo tabtaysanin Guul mira dhasha lagama gaaro.\nBalse wuxuu ku dadaali siduu Guriga usii habayn lahaa, qurxin lahaa, carfin lahaa, cunto macaana ugu sii diyaarin lahaa, wakhtigay imanayaana isagoo diyaar ah usoo dhaweny lahaa. Hadaba shaki maleh inay Bisha Ramadaan uga sharaf iyo qiimo badan tahay qofka Muslimka ah Marti kasta oo uu qadarin lahaa, laakiin nasiib darro waxaa yar inta fahmaysa qiimaha bishaas ee siinaysa darajada ay mudan tahay.\nHalka ay Sakadu tahay Tiir Dhaqaale oo ku waajiba Maalka uu haysto qofku, isagoon la fiirinaynin Jirka ama xooga uu leeyahay qofkaasi. Halka uu Xajku yahay Tiir u baahan labadii oo wada jira; inuu qofku heli karo, Maal uu ku aado safarka Xajka iyo inuu leeyahay awood ama Caafimaad uu ku gudan karo Acmaasha Xajka ee faraha badan.\nHadaba waxaa su´aal ah Soonku yuu ku waajibaa?\nSoonku wuxuu ku waa jibaa qof Muslim ah, oo Baaliq ah, caqligiisuna taam yahay, kana taahir ah caadada ku dhacda haweenka. Oo qofkii aan Muslim ahayn soonku kum waa jibo, lamana oranayo war maxaad u soomi wayday, ee waxaa la-waydiin ama loo bandhigi inuu kow Islaamka fahmo, ku qanco kadibna qaato kadibna soomo.(Ooda dhacmeed siday u kala horeeyeen baa loo kala jiidaa).\nIlmaha aan wali qaan gaarina Soonku waajib kuma aha, balse waxaa la rabaa markay 10sano gaaraan inla yiraahdo sooma, si ay usii bartaan, waalidkoodna u helaan Ajar. Qofka aan Caqligiisu taam ahayna soonku waajib kuma aha oo Rabbi (swt) wuu ka qaaday mas´uuliyadii qofka waalan. Haweenta qabta caadaduna way a furaysaa, maalmahaa iyaga ahna way qadayn doon-taa bisha Soon kadib.\nFadliga bisha Ramadaan waa mid ka balaaran in la koobo, Rabbbi (swt) baana noo sheegay inay bishaas maalmeheeda kamid tahay habeen ka khayr badan kun bilood, oo noqonaysa 83 sano iyo dhawr bilood.\nHabeenkaas oo liyraahdo (LAYLATUL QADAR) habeenkii sharafta, ama darajada sare. Taasina waa nicmo uu Rabbi siiyay Ummada Nabi Muxamad (scw) ee uu Rabbi ka dhigay Ummad ka cumri gaaban umadihii ka horeeyay oo dhan. Kadibna uu doonay inuu ugu badalo Cumriga gaaban fadli aad u sareeya oo ayna umadihii hare heli jirin.\nHabeenkaa isaga ahna Rabbi (scw) bisha ayuu ku dhex qariyay, oo sicad laynoo guma sheegin, maxaa yeelay Rabbi (swt) wuxuu inala rabaa inaan bisha maalmeheeda oo dhan cibaaday-sano, isagana usii dhawaano.\nRasuulkeena (scw) ayaa noo faahfaahiyay fadliga iyo qaybaha bisha, wuxuuna yiri (10 maalmood ee hore waa Raxmad, 10 dhexana waa danbi dhaaf, 10 danabana naartaa laga xoroobaa). Taasina waa tartiib layaab leh, oo inooga baahan inaan u fiirsan… Raxmad, Danbi dhaaf iyo naar kaxoroobid.\nCulima qaar macneeyay xuruufta kalmada Ramadaan, oo yiri:\nM: Maghfirah-Danbi dhaaf\n? Ballan qaad Janno\n?: Amaanun mina annaar - Naar ka xoroobid\nN: Nuurun mina Allah- iftiin xag Alle ka yimid.\nHadaan isku dayo inaan arintaa ku soo dhaweeyo tusaale yar waxaan oran karaa; hooya kasta ilmaheeda aad bay u jeceshahaym waxayna aad u jeceshahay inay iyada u dhawaadaan akteeda ku ciyaaraan.\nHaday aragto ilmaheedii oo soo haraaday baahi, oon iyo wassakh ay kala goosteen, waxay samaynayso waan wada fahi karaa. Inay naxdo fadhiga kaboodo, canugii qabto, musqusha kula cararto, dharkii wasakhda ahaa ka-bixiso, wasakhdii saabuun kaga dhaqdo, Saliid iyo Boder u mariso, kadibna ay dhabteeda ku seexiso ama agteeda fariisiso siisana Caano iyo Cunto kolba waxay u haysay.\nIntaa kadib ayuu canugii farxaa qoslaa soona gaaraa halkii ay hooyadii la rabtay, lana qososhaa una heestaa.\nHadaba qofka Muslimka Rabbigii (scw) abuuray ayaa uga raxmad badan ilmaha hooyadiis, waxaana badan inay adoomihii isku haleeyaan Danbi, Fisqi, Rabbi kafogaan iwm. Kadibna soon baa usoo galaya, Mu´miniintiina way soo mayaan, Rabbi bayna u soo laabanayaan, wuxuuna arki Rabbi (scw) iyagoo ka fogaaday kana dhex baxay Danbigii iyo xumaantii ay ku dhex jireen, wuxuuna ku fiirin il raxmadeed.\n(Hooyadii ilmaheeda Xaalkiisa ka naxday) tobankii 2aadna Danbi dhaaf, wassakh ka dhaqid iyo nadiifin iyo carfin, siuu u gaaro xaaladii u saraysay ee raali ahaan-shaha; naar ka xoroobid. Oo qof aan naxariis iyo jacayl loo haynin lama dhaqo-carfiyo, qof aan la nadiifinina magaaro darajada raali noqoshada.\nHadaba Xadhiith kaa koobani waa cashir aad u qaayo dheer, qofka Mu´minka ahna siinaya fursad aad u qiimo badan.\nWaxaa kaloo Xadhiithkaa sii dhamaystiraya Xadiith kale oo oranaya; Saxaabada ayaa maqlay Rasuulka (scw) oo oranaya (Aamiin Aamiin Aamiin) ayagoon wax duca ah maqlin, kadibna Rasuuka ayay weydiiyeen, maxaad aamin u lahayd. Wuxuuna ugu jawaabay Jibril baa habaaray sadex qaybood oo dadka kamid, waxaana kamid ahaa qof soo gaaray Ramadaan oo aan mudanin inuu Rabbi (scw) udanbi dhaafo.\nWaxaana fahmi karaa weynaanta culayska ay leedahay arinta uu Jibril la habaartamay, Nabi Muxamadna (scw) u jiibiyay; Aamiin u yiri. Oo qof waliba wuu dareemi karaa xumaanta iyo dulinimada ay leedahay qof kayimid meel ay dadkeedu dhamaan dharag-sanyihiin, isaguna baahi la-ildaran, maxaa kasoocay dadka oo isaga duliga ku riday.\nWaa sidaas oo kale qofkii kadhex baxa Ramadaan isagoo aan Rabbigii (swt) ka mudanin xarmad, danbi dhaaf iyo naar ka-xorow.\nBisha Ramadaan markay dhalato Rabbi (swt) wuxuu ugu kaalmeeyaa dadka Mu´miniinta inuu xabsiga u taxaabo dhamaan shayaatiintii dadka dhumin jiray, xoog iyo awood badana siiyo Malaa´igta dadaka Khayrka iyo wanaaga farta ama ku dhiira galisa.\nXadhiith Qudsi ah wuxuu Rabbi (swt) kuyiri, adoomahayga acmaashooda oo dhan iyagaa iska leh, Soonka ma ehee, Soonka anaa iska leh, anaana ka abaal marinaya. Waana arin tusinaysa Soonku inuu yahay; cibaado aad u saraysa ahna Sir ka dhaxaysa Adoonak iyo Rabbigiis (swt) oo qof kale uusan ogaana karin, qiimqayna karin, abaal keedana bixin karin.\nWuxuu yiri Imam la oran jiray ibnil Jowsi; bilaha Sanadku waa 12, sida ay wiilashii Nabi Yacquuba u ahaayeen 12, bisha ramadaad waa bisha uu Rabbi u jecel yahay bilaha, sida uu Yuusuf u ahaa wiilka uu Yacquub ugu jeclaa wiilashiisa. Rabbi 11 wiil ee kale wuxuu ugu danbi dhaafay fadliga Yuusuf, sidoo kale dadka mu´miniinta ah danbiyada ka dhaca 11 bilood wuxuu Rabbi u dhaafaa bisha Ramadaan.


SOLLA: “Guddida Doorashooyinka waxaanu u soo jeedinaynaa inay Iscasilaan” | Hubsad News\nSOLLA: “Guddida Doorashooyinka waxaanu u soo jeedinaynaa inay Iscasilaan”\nDecember 1, 2018 - Written by weryayaasha shabakada hubsad\nWarsaxaafadeed: Dib-u-Dhaca Doorashooyinka Gollaha Wakiilada iyo Golayaasha Deegaanka,-Ururka SOLLA…\nHargeysa (Hubsadnews):Ururka Qareenada Somaliland [SOLLA] isagoo tixraacya warsaxaafadeedka ay shalay oo taariikhdu ahayd 28/11/2018 soo saareen Komishanka Doorashooyinka Qaranka Somaliland, nuxurkiisuna ahaa dib-u-dhaca doorashada Golaha Wakiilada Somaliland iyo Golayaasha Deegaanka oo ay komishanka ku sheegeen in aan xiligeedii lagu qaban karin labadaa doorasho.\nUrurka qareenadu markuu arkay Qodobka 37aad ee Dastuurka Qaranka JSL, oo jideeyey nidaamka isla-xisaabtanka iyo Waajibaadyada Madax-banaanida Xil-gudashada Waaxyaha Qaranka, oo midwalba Dastuurku u gaar yeelay in ay si madaxbanaan u gudato waajibaadkeeda dastuuriga ah, waax waliba waaxda kale kula xisaabtanto xil-gudashadeed. Sida ku cad Dastuurka Qaranka JSL:“Dhismaha Qaranku wuxuu ka kooban yahay saddex waaxood oo kala ah: Xeerdejinta, Fulinta iyo Garsoorka. Kala xadaynta awoodaha saddexda waaxood waxay noqon doonaan sida uu Dastuurku dhigayo. Waax waliba awoodda Dastuurku u gaar yeelay way u madax bannaan tahay”.\nIn dib-u-dhaca doorashada ay sababteedu tahay xil-gudasho la’aanta hay’adaha qaranka ugu xilsaarnaa qabashada doorashooyinka ee ay ugu horeeyaan Xukuumada, Golayaasha sharci dejinta iyo Komishanka Doorashooyinka, kuwaasoo aan xil la iska saarin qabyotirka caqabadahan mar walba doorashada dib u dhigaya, ee ay ugu horayso Saami-Qaybsiga Kuraasta Gobolada.\nIn warsaxafadeedka komishanka ee dib-dhaca doorashada aanu ahayn mid sharciga waafaqsan. wakhtiga ay ku dhawaaqeena aanu ahayn wakhti ku haboon, xeer ahaana ay waajib ku tahay komishanka in ugu yaraan lix (6) bilood ka hor ku dhawaaqaan liiska codbixiyayaasha sida ku cad qodobka 7aad ee Xeer L/R 37, dib-u-dhaca la xidhiidha diwaangelinta codbixiyayaasha ee ay shalay sheegeenna uu waajib ku ahaa inay sheegaan muddo lix bilood ka hor ah, taasina ay tahay mas’uuliyad darro iyo dayaacaad Xil oo ka timid komishanka Doorashooyinka Qaranka JSL.\nWaxaa cad in dib-u-dhaca doorashada tahay xil-gudasho la’aan ka timid Xukumadda uu Gadhwadeenka ka yahay Madaxweyne Muuse Biixi Cabdi iyo Golaha Wakilada JSL.\nUrurka Qareenada Somaliland wuxuu bulshada u cadaynayaa sharci ahaan in aanu jirin waajib dastuuri ah oo ka saaran Xisbiyada Qaran ee Mucaaradka ah qabsoomida doorashada. Dooda Komishanka ee ah Xisbiga Wadani ayaa u sabab ah dib-u-dhaca doorashaduna maah cudur daar sharci ah oo doorashada dib loogu dhigi karo, mana aha in la baahiyo mas’uuliyadaha uu dastuurku cid u gaar yeelay. Xisbiyada Mucaaradka ee Qaranku umadda xil uma hayaan, oo ma soo galayaan nidaamka isla-xisaabtanka waaxyaha dawladda mana aha in lagu sobabeeyo dib u dhaca doorashada.\nIn Xubnaha Komishanka Doorashooyinku is-casilaan, madaama ay waajibaadkoodii qaran gudan kari waayeen.\nIn Xukumada iyo Golayaasha Qaranku bulshada u cadeeyaan cidda sababtay dib u dhaca doorashada ee waajibaadkoodu dastuuriga ahaa gudan wayday.\nIn Xukumada iyo Golayaasha Qarankuba soo celiyaan nidaamka isla-xisaabtanka dastuuriga ah ee ku xusan qodobada 37aad, 56aad iyo 97aadee Dastuurka Jamhuuriyada Somaliland.


Qaniinyada Suarez iyo Cayaaraha Adduunka - BBC News Somali\nUrurka Kubadda cagta adduunka ee FIFA, ayaa bilaabay baaritaan xagga dishibiliinka ah, oo ku saabsan ciyaaryahanka reer Uruguay Lewisi Suarez la sheegay inuu qaniinay laacib difaaca uga ciyaara Talyaaniga mar ay shalay talaadadii 2da xul ee qaran ay dhexmartay ciyaar ka mid ah tartanka koobka adduunka.\nHase ahaatee, Suarez wuxuu sheegay laacibka difaaca Talyaanigu uu isaga hardiyey. Qodobkan, ayaa boggaga dambe ee wargeysada ka buuxay, siiba kuwa England, laakinse Uruguay waxaa diiradu saaran tahay Diego Godin oo guulkii guusha u dhaliyey Uruguay.\nDhinaca kale, waxaa xalay la soo gababeeyay cayaarihii Group-yada C iyo D.\nGroup-ka C, waxaa u gudbay wareegga xita kooxaha Colombia oo koowaad ku soo baxday oo sagaal yeelatay kadib markii Japan ay 4-1 uga badisay cayaartii xalay dhexmartay iyo kooxda Greece, oo iyaduna Ivory Coast 2-1 uga badisay kadib daqiiqadihii ugu dambeeyay waqtiga lagu diray oo rigoore ay heshay cayaarta oo barbarro ay ku soo bixi lahayd Ivory Coast.\nImage caption Cayaaryahanka Ivory Coast, Wilfried Bony oo goolka barbardhaca u dhaliyay Ivory Coast.\nIvory Coast iyo Japan way hareen.\nDhinaca Group D waxaa wareegga 16-ka koox u gubay Costa Rica iyo Uruguay, iyadoo ay hareen kooxaha Talyaaniga iyo Ingiriiska.\nIlaa hadda kooxaha soo gudbay waxay isu aadayaan:\nBrazil oo la cayaaraysa Chile, Colombia iyo Uruguay way kulmi doonaan.\nNetherlands waxay iska hor imaanayaa Mexico, halka Costa Rica iyo Greece ay isku soo aadayaan.\nMaanta Group-yada E and F ayaa la soo gabagabaynayaa, Ecuador iyo France way kulmayan, Honduras iyo Switzerland ayaa iska hor imaanayaa, Bosnia Hercegovina iyo Iran ayaa wada cayaaraya iyo Nigeria oo Argentina ay iska hor imaanayaan.


Arrinta ku saabsan tababarka waxay ka mid noqonaysaa hawlaha XCS oo leh laba ulajeeddo.\nMidda koowaad waxay noqonaysaa inay dadka siiso macluumaad iyo warbixinno ku saabsan mashruuc ka mid ah mashaariicda ugu muhimsan ee uu ka qabtay Xafiiska Guud ee Iskashiga xagga horumarinta ee Wasaaradda Arrimaha Dibadda (MAE) xagga tababbarka yacnii maalgelinta Jaamacadda Ummadda Soomaaliyeed ee Muqdisho (JUS).\nQabyta tababbaridda waa arrin u baahan in mudnaanta koowaad laga siiyio xagga iskaashiga,.maadaama tababbaridda maareyeyaasha ku habboon heerarka dhabta ah ee loo baahanyahay ay tahay shuruudaha hore ee lagama maarmaanka u ah nooc kasta oo horumar ah, midda kale, tababbaridda micnaheedu ma ah in laysku khasbaayo qaadashada hab dhaqmeedyada shisheeye, laakiin waxay tahay sidii isasaamaynta labada dhaqan looga dhigi lahaa wax ka qaybgale kasta uu ka helo faaâ€™ido ah barashada dhabta ah ee qofka kale; sidaas ayayna ku samaysmaayaan xaaladaha lagu shaqayn lahaa tababbarrada iyo hirgelinta ujeeddooyinka sidaas u cayiman.\nSanadihii ay ka wada shaqaynaayeen JUS soomaalida iyo talyaanigu waxaa jiray mashaariic badan oo la xiriira habka loo adeegsado waxbaridda iyo cilmibaarista oo fikrad ahan iyo ku camalfalkoodaba ay ka wadeen kulliyadaha kala duwan barayaal talyaani iyo soomaaliba ah oo run ahaanti lagu sheegi karo in loo hirgeliyay sidii loogu talaggalay hawlahaas.\nMirihii ka soo baxay qaarkood waxay XCS ka dhigi doontaa kuwa la heli karo, maxaayeelay waxtarkoodu ma aha keliya inay yihiin qoraallo xogwarran ah, laakiin waxay weli waxtar u yeelan karaan hawlahayaga xagga tababbarka xataa dalka talyaaniga gudihiisa.\nUlajeeddada labaad ee laga leeyahay tababbarka waxay noqonaysaa in la sameeyo hawlo adeegeed, yacnii in la bixiyo koorsooyin, seminaarro iyo hawlaha habka waxbaridda oo kala duwan oo giddigoodu ay la xiriiraan afka iyo dhaqanka soomaaliyeed, laga bixiyo meel kastoo looga baahdo (koorsooyin waxbarasho luqadeed, takhasusyo jaamacadeed, â€œMasers", koorsooyin lagu tababbaro macallimiinta iwm.), xitaa hayâ€™adaha dibadeed ee heshiisyada lala galay.


Agaasime ku xigeenka FBI-da oo shaqada isaga tagay - BBC News Somali\nAgaasime ku xigeenka FBI-da oo shaqada isaga tagay\n30 Jannaayo 2018\nImage caption Andrew McCabe ayay xaaskiisa Dr Jill McCabe ka tirsantahay xisbiga dimoqoraadiga\nAgaasime ku xigeenkii hay'ada sirdoonka Maraykanka ee FBI Andrew McCabe ayaa shaqadii isaga tagay, iyada oo ay horey u jirtay in madaxweyne Trump uu ugu eedeeyay in uu yahay nin aanan caddaalad ahayn.\nWaxaa la sheegay in agaasimaha FBI-da Christopher Wray uu McCabe ku cadaadiyay in uu is casilo wax yar ka hor inta aanan qiimeyn guud lagu samaynin FBI-da.\nTrump ayaa todobaad ka hor sheegay in uu doonayo in McCabe uu shaqada ka tago.\nAfhayeenka Aqalka Cad Sarah Huckabee Sanders ayaa sheegtay in go'aanka is casilaadda agaasime xigeenka uusan ahayn mid ka yimid Aqalka Cad.\nFBI-da Mareykanka oo yeelatay hoggaan cusub\nMcCabe ayaa muddo yar noqday agaasimaha FBI bishii May ee sanadkii hore kadib markii Trump uu shaqada ka eryay agaasimihii hore James Comey kaas oo hormuud ka ah baaritaanka farogalinta Ruushka ee doorashooyinkii Maraykanka.\nTrump ayaa markii dambe magacaabay Christopher Wray, waxaana soo baxay warar sheegayay in Mr Wray uu ku hanjabay in uu iscasili doono haddii aanan laga dhaafin cadaadis la sheegay in uu ku hayay Xeer Illaaliyaha Guud Jeff Sessions oo ahaa in uu xilka ka qaado ku xigeenkiisa McCabe.\nMcCabe ayaa markii horeba la filayay in uu xilka ka dego horaanta sanadkan 2018-ka, sababtuna ahayd in uu gaaray da'dii gunada gaboowga.\nMid ka mid ah waxyaabaha uu Trump ku eedeeyay McCabe waxaa ka mid ah in xaaskiisa Dr Jill McCabe ay ka tirsantahay xisbiga dimoqoraadiga, islamarkaasna mar ay lacag dhan $500,000 ka heshay koox taageerta Hillary Clinton xili haweenaydan ay isu sharaxday kursiga Aqalka Senate-ka Virginia.\nMar ay labada nin ku kulmeen Aqalka Cad, Trump ayaa McCabe weeydiiyay musharaxa uu u codeeyay doorashadii 2016-kii, taas oo uu uga jawaabay in uusanba codeynin. Waxa kale oo uu weeydiiyay in xaaskiisa uu su'aalo dhadhanka ay leedahay guuldarada, isaga oo ula jeeday tartankii lagaga guuleystay Dr Jill McCabe.\nXil ka tagista ninkan ayaa waxa la sheegay in ay salka ku heysto qorshe balaaran oo uu Trump doonayo in uu ku eryo dad badan oo uusan jecleyn oo ka tirsan laamaha amniga sida ay ku doodayaan xildhibaanada dimoqoraadiga.\nWaxaa kale oo la sheegay in xil ka tagista agaasime ku xigeenka in ay saamayn toos ah ku yeelan doonto baaritaanka dacwad oogaha gaarka ah ee baaraya fadeexadda Ruushka Robert Mueller.


Pakistan oo soo riday labo diyaaradood ay leedahay INDIA • Horseed Media\nYou are here: Home / Somali News / Pakistan oo soo riday labo diyaaradood ay leedahay INDIA\nPakistan oo soo riday labo diyaaradood ay leedahay INDIA\nFebruary 27, 2019 - By: Hanad Askar\nDowlada Pakistan ayaa maanta oo Arbaca soo riday labo diyaaradood oo nooca dagaalka ah oo laga leeyahay India sida lagu sheegay qoraal saaka kasoo baxay Wasaarada Arrimaha Dibada ee Pakistan.\nDiyaaradaha India ayaa la sheegay inay gudaha usoo galeen hawada Pakistan kadibna lasoo riday, militariga Pakistan ayaa sheegay inay gacanta ku dhigeen qaar kamid ah duuliyayaashii diyaaradahaasi waday.\nSoo ridida diyaaradahan ayaa timid kadib markii Pakistan ay duqeyn dhanka cirka ah la beegsatay dhulka India ka taliso ee gobalka Kashmir taasi oo ay uga jawaabeyso duqeyntii India la beegsatay Salaasadii shalay dhulka Pakistan.\nDiyaaradaha India ayaa la sheegay inay isku dayeen inay baacsadaan kuwa Pakistan ee saaka hawadooda soo galay, balse keentay in India laga soo rido labo diyaarad oo mid kamid ah kusoo dhacday gudaha dhulka Pakistan.\n— Maj Gen Asif Ghafoor (@OfficialDGISPR) 27 February 2019\nDiyaarada labaad ayaa ku dhacday dhinaca Kashmir ee India maamusho, waxaana la xaqiijiyey in halkaasi ay ku dhinteen labo duuliye iyo qof rayid ah, balse dowlada India ayaan weli ka hadal warka kasoo baxay dowlada Pakistan.\nLabada dowladooda ee jaarka ah oo heysta hubka Nukliyeerka ayaa todobaadyadii lasoo dhaafay is dhaafsanayey hadalo kulul oo todobaadkan isu bedalay iska horimaad hubeysan, waxayna sidoo kale xalay labada ciidan ee dalalkaasi is dhaafsadeen duqeyn madaafiic.\nXiisada ayaa sare usii kacday kadib markii kooxaha ka dagaalama dhulka Kashmir ay weerar ismiidaamin ah ku dileen 42 askari oo Hindi ah 14kii bishan Feberaayo, weerarkaasi oo ay India ku eedaysay inay ka danbeysay Pakistan.